(Rapport Uffiċjali u Rivedut)

Laqgħa Nru 7

L-Erbgħa, 16 ta' Ottubru, 2013

Stampat fl-Uffiċċju tal-Iskrivan

Prezz €2.50

Laqgħa Nru 7

L-Erbgħa, 16 ta' Ottubru, 2013

Il-Kumitat iltaqa' fil-Palazz, il-Belt Valletta, fis-6.38 p.m.

Il-Minuti tal-Laqgħa Nru. 05 li saret nhar l-Erbgħa 03 ta' Lulju 2013 ġew konfermati, u

Il-Minuti tal-Laqgħa Nru. 06 li saret nhar it-Tlieta 16 ta' Lulju 2013 ġew konfermati.

THE CHAIRPERSON (Onor. Deborah Schembri): Nixtieq ninforma lill-Membri ta' dan il-Kumitat li fil-bidu tal-vakanzi tas-sajf kellna laqgħa - kif kien miftiehem minn dan il-Kumitat – ġewwa Dar Qalb ta' Ġesu u għaliha konna preżenti jiena u l-Onor.

Kif qed taraw dawn huma l-Minuti ta' din il-laqgħa informali u se ngħaddulkom kopja tagħhom biex tkunu tafu x'intqal mill-vittmi f'dik il-laqgħa partikolari.

U qed ngħaddulkom ukoll CD bir-recording tal-laqgħa biex min jixtieq jisma' x'intqal, ikun jista' jagħmel dan ukoll.

Qabel nibdew bit-tieni item fuq l-agenda tagħna li hija d-diskussjoni fuq iż-żewġ rapporti mibgħutha mill-GWU u li l-Onor.

Cutajar xtaq jgħid x'inhi l-pożizzjoni tal-Oppożizzjoni f'dan ir-rigward, nixtieq ngħaddi xi kummenti għax naħseb li kien hemm xi misunderstanding dwar kif għandu jimxi dan il-Kumitat.

Għalhekk biex żgur inkun ċara dwar kif se nkunu qegħdin immexxu aħjar li nirrepeti ftit dak li konna qbilna dwaru fil-bidu.

Meta ftiehmna fil-bidu x'kors se nieħdu f'dan il-Kumitat, konna għedna li se jkollna ftit topics li se jkunu t-topics maġġuri, b'wieħed minnhom ikun proprju dak dwar kif qed jiġu trattati l-vittmi tal-vjolenza domestika min-naħa tal-istituzzjonijiet Maltin.

Ġie maqbul li l-Kumitat ikollu tliet laqgħat fix-xahar li fihom jistieden mistednin fuq dak is-suġġett partikolari u jħalli laqgħa waħda fix-xahar biex fiha jiddiskuti suġġetti qosra jew xi suġġett partikolari bejn il-Membri tal-Kumitat.

Fil-fatt fit-tieni laqgħa ta' dan il-Kumitat, li saret l-Erbgħa, 22 ta' Mejju konna għedna li se nibdew naħdmu b'dan il-mod u bdejna nitkellmu fuq kif l-istituzzjonijiet jitrattaw lill-vittmi tal-vjolenza domestika.

Meta tkellimna l-aħħar darba konna għamilna ftit stock ta' dak l-argument u peress li kellna rapport dwar il-faqar u ma kellniex nies dakinhar biex jitkellmu magħna, - għax min kien ġej ma setax jiġi – konna daħħalna lilu biex ma naħlux ħin.

Imma fin-norma l-affarijiet se jimxu b'dan il-mod li għadni kif semmejt.

Il-laqgħa tal-lum hija waħda minn dawk il-laqgħat fejn se jiġu diskussi l-affarijiet l-oħra u mhux is-suġġett partikolari li nkunu qegħdin niddiskutu.

Jiġifieri aħna se niddiskutu llum dawn iż-żewġ rapporti mhux għax it-topic li bdejna niddiskutu ġie magħluq.

Dak ridt nagħmel aċċenn għalih.

L-Onor.

ROBERT CUTAJAR: Veru li jien kont għedt hekk imma d-dokument ma kienx f'idejna!

Fil-fatt id-dokument wasal għandna nhar it-Tnejn wara nofsinhar...

IS-SUR STEPHEN GRECH (Segretarju tal-Kumitat): Kopja tar-rapporti kienet intbagħtet lill-Membri tal-Kumitat qabel ir-recess tas-sajf permezz tal-email.

THE CHAIRPERSON: Nixtieq niċċara li d-dokument kien intbagħat lilna f'dik il-laqgħa fejn ġie mniżżel bħala korrispondenza.

ROBERT CUTAJAR: Mela hemmhekk nikkoreġi lili nnifsi imma mmissjajt dik l-email partikolari.

Ovvjament meta ridt nagħmel dak l-intervent għax kont għadni ma rajtx id-dokument u mhux biex nidħol fid-dettal tiegħu.

Issa bil-permess tiegħek Sinjura President u bil-permess tal-kollegi nixtieq inkun naf f'liema laqgħa ddeċidejna li nagħlqu s-suġġett tal-vjolenza domestika.

Qed nistaqsi dan għax kif tafu kien hemm korrispondenza li għaddiet bejni u bejn l-Onor.

Schembri, liema korrispondenza kienet għad-dispożizzjoni ta' kulħadd u għalhekk kulħadd jaf għal liema rapport qiegħed nirriferi.

THE CHAIRPERSON: Nirringrazzjak tal-mistoqsija tiegħek għax naħseb li hemmhekk kien il-misunderstanding.

Fil-fatt is-suġġett tal-vjolenza domestika għadna m'għalaqnihx.

Aħna qegħdin nagħmlu tliet ġimgħat niddiskutu s-suġġett tal-vjolenza domestika mil-lat ta' kif jiġu trattati l-vittmi mill-istituzzjonijiet, jiġifieri mhux qed niddiskutu l-vjolenza domestika inġenerali għax dak is-suġġett kien ġie diskuss madwar sentejn ilu f'dan il-Kumitat, u allura m'aħniex se nerġgħu niftħu dak is-suġġett li hu daqshekk vast.

Imbagħad se nagħmlu one week biex naraw l-affarijiet l-oħrajn so we could keep abreast ma' xi korrispondenza jew rapporti li nkunu rċevejna bħal dik l-ittra li rċevejna mingħand l-Onor.

Toni Bezzina.

U mbagħad inkomplu fuq affarijiet li għandhom x'jaqsmu mas-suġġett speċifiku tal-vjolenza domestika li qegħdin niddiskutu bħalissa.

Għad jonqos il-mistiedna biex jiġu jkellmuna hawnhekk u anke aħna fadlilna postijiet fejn irridu mmorru.

Imbagħad wara jsir ir-rapport imma dak is-suġġett għadu ma ġiex konkluż.

Li nixtieq niċċara hu li dak ir-rapport tal-Malta Girl Guides, li tkellimna fuqu u li kulħadd irċieva l-korrispondenza dwaru fl-emails, kien rapport li lili tani x'nifhem li huwa rapport inġenerali.

Li għedt hu li rapporti inġenerali, bħar-rapport li għandi quddiemi tal-GWU, mhux se noqgħod inġib lill-GWU biex niddiskutu dan ir-rapport imma se niddiskutuh bejnietna bħala Kumitat.

Hija impossibbli li kull rapport li jiġi quddiemna niddiskutuh billi nġibu n-nies quddiemna.

Fit-tieni email tiegħi għedt ukoll li jekk dak ir-rapport tal-Girl Guides fuq il-vjolenza domestika għandu xi parti minnu - għax jien għadni ma rajtux - li tkun speċifikament dwar kif l-istituzzjonijiet jitrattaw lill-vittmi tal-vjolenza domestika, allura ma niddejjaq xejn li nġib hawnhekk lill-Girl Guides waqt laqgħa fuq il-vjolenza domestika.

It won't bother me li nagħmlu hekk għax inkunu qegħdin nitkellmu fuq suġġett speċifiku imma biex jippreżentaw ir-rapport sħiħ fuq il-vjolenza domestika naħseb li se nispiċċaw ma nilħqux dawk l-affarijiet li għandna in line.

The shear number of things li għandna tbeżżagħni għax se nispiċċaw ma nikkonkludu qatt is-suġġett li jkollna quddiemna.

Fl-email li rċevejna mingħand l-Onor.

Cutajar kien hemm li dan ir-rapport tal-Precarious Employment in Malta ngħata lilna mill-iSpeaker tal-Kamra u mhux bħar-rapport tal-Girl Guides li jridu jgħadduh huma stess.

F'dan ir-rigward nixtieq ngħid li fir-remit tagħna għandna li niddisktuu rapporti li jitressqu quddiemna mill-iSpeaker tal-Kamra.

Issa jekk hemm xi ħaġa oħra li wieħed irid jikkonkludi biha....

ROBERT CUTAJAR: Se nikkonkludi b'dan il-ħsieb; dan ir-rapport li għamilt riferenza għalih fil-korrispondenza tiegħi għandu partijiet minnu li huma rilevanti mas-suġġett li qed niddiskutu.

Jien hawnhekk ġibt kopja ta' dan ir-rapport u bil-permess tiegħek se nippreżentah lil dan il-Kumitat.

Dan ir-rapport kien ukoll fil-media, jiġifieri mhu qed ngħid l-ebda sigrieti imma partijiet minnu huma definittivament rilevanti għad-diskussjonijiet li kellna u possibilment li jista' jkollna.

THE CHAIRPERSON: Naċċertak li dan ir-rapport nistgħu nħarsu kollha lejh.

Jien se nagħtih titwila u jekk insib dawn l-affarijiet nistieden lill-Girl Guides sabiex jiġu f'waħda mil-laqgħat li jmiss, mhux bħal tal-lum fejn qed niddiskutu suġġetti mixxelleni imma f'laqgħa li tkun speċifikament fuq il-vjolenza domestika ħalli jkollna kollox miġbur f'postu.

L-Onor.

CLAUDETTE BUTTIGIEG: Fil-fatt jiena u l-Onor.

Cutajar flimkien mal-Kap tal-Partit Nazzjonalista ltqajna mar-rappreżentanti tal-Girl Guides.

Dan ir-rapport fih issues li jorbtu ma' dak li konna semmejna fuq meta persuna tmur għand il-pulizija x'tip ta' għajnuna qiegħda ssib, fuq jekk il-pulizija humiex preparati jew le għal dawn is-sitwazzjonijiet u hemm sezzjoni ddedikata fuq hekk.

Apparti minn hekk – u naħseb li din hija importanti ħafna - dawn għandhom pjan għall-futur.

Għalhekk naħseb li jkun tajjeb li jiġu mistiedna hawnhekk.

Dawn qegħdin jagħmlu workshops mat-tfal - huma wkoll affiljati ma' assoċjazzjoni internazzjonali – fejn għandhom tool kit apposta biex lit-tfal jgħinuhom jibdew jaraw is-sinjali tal-vjolenza domestika minn kmieni.

Nerġa' ngħid li dan ir-rapport jorbot tajjeb ħafna ma' aspetti li ddiskutejna hawnhekk u għalhekk naħseb li ladarba wrew dan l-interess, ikun tajjeb li nisimgħuhom.

THE CHAIRPERSON: M'għandix dubju u jekk dawn ħadu l-interess li jħarsu lejn dan l-aspett, I'm only happy li nġibuhom hawnhekk sabiex jitkellmu waqt laqgħa relatata mal-vjolenza domestika.

At the end of the day l-għan ta' dan il-Kumitat huwa li naraw aspetti varji ta' min qed jipprova joffri soluzzjonijiet biex nintegrawhom flimkien fir-rapport tagħna.

Ġaladarba s-suġġett ikollu x'jaqsam ma nsibx problemi.

Jiena li ma xtaqtx li niddiskutu huma statistiċi inġenerali u peress li ma kontx għadni rajt dan ir-rapport u ma kontx naf x'fih, ma xtaqtx li niddiskutu statistiċi ġenerali fuq il-vjolenza domestika meta s-suġġett tagħna huwa preċiż.

Għalhekk issa naraw meta nkunu nistgħu nġibu lil dawn in-nies f'laqgħa ta' dan il-Kumitat.

Naħseb li dan is-suġġett eżawrejnih u nistgħu ngħaddu għall-item li jmiss fuq l-agenda.

Diskussjoni mill-Membri tal-Kumitat dwar żewġ rapporti ippreżentati mill-GWU.

THE CHAIRPERSON: Nistgħu nduru għall-ewwel rapport li għandna quddiemna u li jismu "Precarious Employement in Malta; Research and Recommendations", liema rapport kien ikkummissjonat mill-General Workers Union.

Kont qiegħda naqra partijiet minn dan ir-rapport fejn kienu qed jgħidu u jagħtu l-ewwel espożizzjoni ta' x'instab fir-rapport u mbagħad kien hemm ir-rakkmandazzjonijiet tal-istess GWU.

Li nixtieq li joħroġ minn dan il-Kumitat huwa li l-ewwel nagħmlu diskussjoni fuq il-prekarjat għax naħseb li din hija problema kbira f'pajjiżna.

Personalment u anke fil-ħajja professjonali tiegħi ltqajt kemm-il darba ma' nies li jaqgħu fil-prekarjat.

Qiegħda ngħid "jaqgħu" għax inħoss li ħafna drabi nistgħu nikkonsidrawhom bħala vittmi taċ-ċirkostanzi għax dan ħadd mhu se jidħol għall-prekarjat għax jixtieq jagħmel xogħol prekarju imma għax jispiċċa f'dik is-sitwazzjoni.

U allura rridu naraw kif se nipprovaw nindirizzaw dan is-suġġett.

Ħafna drabi d-diffikultà tal-prekarjat tkun dik ta' kif wieħed jiddeskrivih għax dan huwa suġġett li jista' jilludik peress li jista' ikollok xogħol li jkun fuq bażi temporanja u ma jkunx xogħol prekarju għax dak li jkun ikun imħallas sew ta' dak ix-xogħol u jaf li dak ix-xogħol se jibda u jispiċċa wara ammont ta' żmien.

Imbagħad hemm instances fejn dak li jkun ikollu affarijiet li għandhom x'jaqsmu mal-prekarjat minħabba t-tul taż-żmien u għax l-affarijiet l-oħra ma jkunux jikkonċidu.

Jiena ħadt pjaċir nara li l-International Labour Organisation fl-2011 iddefinit il-prekarajt hekk;

Imbagħad għandek ir-riżoluzzjoni tal-Parlament Ewropew tal-2010 fejn qiegħda tagħti lista ta' affarijiet li huma jħossu li huma karatteristiċi tal-prekarjat.

U jiena fuq dan nixtieq nibda u mbagħad inwessgħu d-diskussjoni tagħna fuq ir-rakkmandazzjonijiet, biex naraw jekk naqblux ma' dawn ir-rakkmandazzjonijiet u forsi jekk nistgħux nagħmluhom tagħna biex nimbuttawhom bħala rakkmandazzjonijiet ta' dan il-Kumitat.

Nixtieq nibda minn din in-naħa tal-Mejda u mbagħad nimxu wieħed wara l-ieħor sakemm kulħadd ikun għamel il-kummenti tiegħu fuq x'jaħseb fuq dawn it-termini tal-prekarjat u fuq il-prekarjat inġenerali.

L-Onor.

CLAUDETTE BUTTIGIEG: Sinjura President, inti kkwotajt żewġ definizzjonijiet u naħseb li nagħmlu tajjeb li bħala Kumitat insibu definizzjoni li torbot dawn id-definizzjonijiet flimkien għax naħseb li, ħafna drabi, meta niġu biex nitkellmu fuq il-prekarjat, kulħadd jagħtih interpretazzjoni differenti.

Jekk nieħdu l-argument tad-definite contract nista' ngħid li jiena ġejja mis-settur tal-media u kważi dejjem ħdimt b'definite contract.

Mela kważi kważi nista' ngħid li jiena ħdimt fil-prekarjat.

Issa bl-ebda mod ma rrid ninstema' leġġera fuq din il-biċċa għax nafu li jeżistu nies li għandhom problemi serji ta' prekarajt.

Dan is-suġġett norbtu wkoll mad-diskussjoni li kellna l-bieraħ fil-plenarja meta konna qed niddiskutu t-traffikar ta' persuni li jidħlu f'ċirku ta' xogħol li ma xtaqux jidħlu fih.

Għalhekk għandna nkunu ċari fuqha.

Naħseb li għandna l-obbligu li nidħlu fuq l-issue tad-dinjità fix-xogħol.

Issa hawnhekk ukoll irridu noqogħdu attenti għax dak li mhux dinjituż għalija jista' jkun dinjituż għal ħaddieħor.

U hemm min jaħseb li kiber u allura jibda jara affarijiet li huma utli ħafna fil-ħajja bħala affarijiet li mhumiex dinjitużi.

Naħseb li hawnhekk qed niftiehmu x'qiegħda ngħid.

Meta m'aħniex qegħdin nirrispettaw id-dinjità tal-bniedem u x-xogħol, minflok ikun is-salmura tal-ġisem ikun il-kawża ta' problemi ta' saħħa, speċjalment mentali… Hawnhekk jekk irridu nidħlu iktar fiha naħseb li r-Richmond Foundation tkun tista' tagħtina l-għajnuna tagħha f'dan ir-rigward għax kienet għamlet studju serju ħafna fuq l-effett tax-xogħol fuq il-ħajja tal-bniedem.

Irridu noqogħdu attenti li ma nitfgħux lil kulħadd f'keffa waħda.

Għalfejn qiegħda ngħid hekk?

Fost il-ħafna laqgħat li qed ikolli min-naħa tax-xogħol tiegħi bħala x-shadow spokesperson fuq dan is-suġġett nista' ngħid li ltqajt ma' diversi unions u rappreżentanti ta' min iħaddem u hawnhekk fejn għandna diżgwid serju.

Fil-fatt, f'rapporti li ħarġu min-naħa tal-persuni tal-assoċjazzjoni ta' min iħaddem naraw li wieħed mill-argumenti kbar li għandhom, speċjalment mal-GWU, huwa fuq id-definizzjoni għax mhux qed naqblu fuq definizzjoni waħda.

Fuq livell ta' Parlament għandna nimxu biex insibu din id-definizzjoni għax ladarba nsibu d-definizzjoni nkunu nistgħu nibdew nikkwantifikaw għax dak li huwa ħafna għalija, għal ħaddieħor jista' ikun ftit.

M'għandix dubju li hemm nies li mhumiex qed jaħdmu f'kondizzjonijiet xierqa imma importanti li nkunu nafu x'inhuma dawn il-kondizzjonijiet u jekk jiġux definiti bħala prekarjat jew le għax imbagħad inkunu nistgħu nibdew nitkellmu mhux biss fuq x'inhuma dawk iċ-ċifri imma anke x'ifissru.

Din il-ġimgħa smajna b'dak il-każ ta' immigrant irregolari li spiċċa jaqla' €0.25 kuljum!

Din hija xi ħaġa allarmanti ħafna għax bl-iskuża li qed ngħinu immigrant biex jaqla' xi ħaġa, qegħdin nispiċċaw nabbużaw minnhom!

Għalhekk irid ikollna definizzjoni ċara li mbagħad tinfirex fis-soċjetà ħalli nifhmu aħjar fuqiex qegħdin nitkellmu.

THE CHAIRPERSON: X'jidhirlek mid-definizzjoni li ngħatat mill-European Parliament fejn għamlet din il-lista?

Naħseb li diffiċli ħafna to pin point bl-eżatt u tagħti definizzjoni ċarissima ta' x'inhu prekarjat imma ma nistax ngħid li m'għoġbitnix din il-lista.

Pereżempju meta ma jkollokx job security minħabba li jkun hemm lack of permanence fix-xogħol tiegħek jew inkella għax ikun ta' casual nature.

Imbagħad għandek remunerazzjoni li tkun baxxa jew inkella tista' tkun ukoll remunerazzjoni li ma tkunx ċara u fejn il-protections soċjali tad-drittijiet tal-impjiegi ma tkunx teżisti u ma jkollokx protezzjoni kontra d-diskriminazzjoni.

Għandek prospetti ta' advancement li jkunu kważi non-existent u lanqas ikollok collective representation.

Jien naħseb li l-fatt li taw din il-lista kollha...

CLAUDETTE BUTTIGIEG: Jekk minix sejra żball din tpoġġiet fl-ambitu ta' kemm irid ikollok minn dawn il-kriterji li qed naraw fil-lista.

Din l-istess bħad-definizzjoni tal-faqar, fejn għandek lista ta' affarijiet li jekk inti għandek numru minn dawn il-kriterji, allura taqa' fil-faqar.

L-istess ħaġa…

THE CHAIRPERSON: Inti taħseb li se naslu għal definizzjoni...

CLAUDETTE BUTTIGIEG: Inti semmejtli żewġ affarijiet li għalija ma jfissrux prekarjat.

Li għandek xogħol u ma tafx jekk dan huwiex se jiġġedded jew le dak mhux prekarjat.

Jiena ħdimt b'dan il-mod għomri kollu.

Dejjem ħdimt disa' xhur, disa' xhur għax dik hija n-natura tax-xogħol tiegħi.

Imma ma nistax ngħid li ħdimt fil-prekarjat.

THE CHAIRPERSON: Għalhekk waħedha ma tistax tagħmilha imma għandek combination ta' affarijiet.

Qiegħda ngħidlek li jrid ikun hemm a combination and a number...

THE CHAIRPERSON: Taqbel mal-fatt li dawn huma kkombinati?

THE CHAIRPERSON: Huwa diffiċli li naslu għal a clean cut definition.

CLAUDETTE BUTTIGIEG: Qegħdin naqblu mija fil-mija.

Li qiegħda ngħid hu li mhux nieħdu punt wieħed waħdu imma jrid ikun hemm a combination, jiġifieri rridu ngħidu li jekk għandek tlieta minn dawn il-fatturi, allura inti qed taħdem fil-prekarjat.

THE CHAIRPERSON: L-Onor.

MARTHESE PORTELLI: Jiena xtaqt inżid xi ħaġa ma' dak li qalet l-Onor.

Buttigieg biex inkompli nsaħħaħ il-punt li iva, huwa importanti li ma nieħdux punt wieħed in isolation imma għandu jkun hemm numru ta' fatturi.

Pereżempju, jekk naqbdu l-punt tal-job security u neħduh in isolation, fejn ngħidu li jekk m'għandekx job security allura qiegħed fuq il-prekarjat, nistgħu nkunu qed nagħmlu xi ħaġa a detriment tal-ħaddiem.

Jekk il-ħaddiem se jkollu job security totali u assolut, allura hemmhekk nistgħu indirettament inkunu qegħdin ngħidulu li l-professional advancement tiegħu mhuwiex daqshekk importanti għax javvanza jew ma javvanzaw professjonalment, il-job tiegħu se jibqa' dejjem hemmhekk.

Għalhekk importanti li jkun hemm kumbinazzjoni ta' diversi aspetti.

Jekk naraw il-job security mal-potenzjal li wieħed għandu biex javvanza, hemmhekk iva, wieħed qed jara waħda mhux a skapitu tal-oħra u allura l-impjegat se jkollu, l-ewwel nett l-inċentiv biex hu jkompli javvanza u jitgħallem iktar filwaqt li jkollu serħan il-moħħ li min qed iħaddmu mhuwiex se jaqbad u jkeċċih 'il barra mil-lum għal għada.

Hawnhekk jidħol l-obbligu min-naħa tal-Gvern biex jara li hemm biżżejjed faċilitajiet u opportunitajiet biex l-employers jiġu assistiti ħalli huma stess jgħinu fil-professional development tal-impjegati tagħhom.

Naqbel ħafna dwar li rridu noqogħdu attenti kif qegħdin niddeskrivu l-kelma "prekarjat".

Ma nistgħux nitkellmu b'mod li kull min qiegħed - kif qalet tajjeb l-Onor.

Buttigieg - fuq definite contract jgħid li qiegħed jaħdem fil-prekarjat.

Hawn min qiegħed fuq definite contract u jaqla' l-belli liri mentri hawn min mhuwiex qiegħed fuq definite contract u jaqla' paga miżera.

U xi kultant ikollok ċirkostanzi fejn min mhux qiegħed fuq definite contract ikun f'ċirkostanzi ta' prekarjat.

Dan huwa li rridu noqogħdu attenti minnu għax jekk ħafna nies se jaħsbu li huma qegħdin jaħdmu fil-prekarjat, se nkunu aħna stess li qegħdin niddiżinċentivaw lin-nies sabiex joħorġu jaħdmu jekk se nagħtuhom din il-misconception li għax għandek definite contract allura qegħdin bil-prekarjat.

THE CHAIRPERSON: Naqbel magħkom perfettament għax naħseb li minn hemmhekk ħadt il-punt ta' tluq.

L-Onor.

ROBERT CUTAJAR: Qabel ma naqsam magħkom ftit ħsebijiet xtaqt nagħmel mistoqsija; x'data jġib dan ir-rapport?

Ma jidhirlix li rajt id-data tiegħu fil-paġna ta' quddiem.

THE CHAIRPERSON: Jekk mhux sejra żball Ġunju.

Dan intbagħat kif tlesta u wasal għandna għal ħabta ta' Ġunju.

ROBERT CUTAJAR: Fl-introduzzjoni ta' dan ir-rapport qed jelenka li f'pajjiżna hawn nuqqas ta' informazzjoni dwar it-tifsira tal-prekarjat.

Naħseb jien li rridu naraw minn fejn tlaqna, fejn qegħdin illum, x'sar f'dan il-proċess u fejn irridu mmorru.

Naħseb li l-punt kardinali hawnhekk - apparti li l-kondizzjonijiet huma importanti - huwa d-dinjità tal-bniedem u din nagħmilha underlined.

Il-fatt li qegħdin nitkellmu fuq ix-xogħol u l-kondizzjonijiet marbuta max-xogħol, irridu wkoll naħsbu fuq id-dinjità tal-bniedem.

Hawnhekk nasal biex naqbel ma' dak li qalet l-Onor.

Buttigieg għax illum il-job mobility jilgħab logħba importanti u allura jkun hawn min jabbuża.

Min jgħid li ma jeżistix il-prekarjat f'pajjiżna naħseb li jkun qed jaħrab mir-realtà.

Persuna li għandha ċerta bażi ta' edukazzjoni mhux se jimportaha daqshekk għax għaliha jkun faċli li tibdel minn xogħol għal ieħor.

Imma dawk in-nies li forsi ma waslux f'livell terzjarju jew f'livell post sekondaraju jistgħu jsibu min jabbuża minnhom.

Wieħed irid jara wkoll fejn tidħol il-union għax xi kultant nibża' li dan is-suġġett – mhux se noqgħod nidħol fuq ta' min huwa t-tort għax ma naħsibx li huwa kompitu tiegħi f'din il-fora – użajnih bħala ballun politiku u tlifna l-ħin li stajna wżajnih biex verament niddiskutu s-sinifikat veru tax-xogħol prekarju.

Il-konklużjonijiet, taqbel jew ma taqbilx magħhom …

Kien tajjeb li dan ir-rapport jitla' fuq l-aġenda politika.

Biss issa nistennew li nkunu konsistenti mal-argumenti li se nkunu qegħdin niddiskutu u allura li madwar il-mejda jkun hawn il-partijiet kollha nvoluti.

Naqbel ukoll mal-Onor Buttigieg meta qalet li dawn huma mumenti fejn ma tistax togħġob lill-Alla u lix-xitan imma trid tasal biex tieħu d-deċiżjonjiet meħtieġa.

U filwaqt li l-istabilità tal-impjieg illum ma tantx hija daqshekk ta' priorità, nemmen li r-rispett lejn il-bniedem għandu jiġi miftiehem b'mod ċar u dan għandu jkun il-punt tat-tluq tagħna.

THE CHAIRPERSON: Grazzi.

L-Onor.

ANTHONY AGIUS DECELIS: L-argumenti kollha qed iġorru ħafna piż imma naħseb li jrid ikollna platform sabiex nibnu fuqha.

Id-dilemma sseħħ f'ħafna sferi differenti imma rridu naraw jekk għandniex nimportaw xi ħaġa minn barra u mbagħad naraw dik l-idea kif tapplika għalina fil-kontest tagħna jew inkella jekk għandniex noħorġu bl-idea u l-filosofijia tagħna dwar il-prekarjat.

Naħseb li għandu jkollna gwidi minn organizzazzjonijiet Ewropej u anke dinjin u mbagħad aħna naraw kif dawn japplikaw fil-kontest soċjo-kulturali u edukattiv tagħna.

Naħseb li rridu nkunu aħna li niddeċiedu liema hi l-aħjar definizzjoni għalina.

U mbagħad għandu jkun it-tluq tax-xogħol kollu li rridu nagħmlu sabiex naraw min jaqa' f'dik il-kategorija u min ma jaqax.

Meta nitkellem fuq prekarjat, qisu bla ma rrid naħseb fuq l-abbuż, fuq nies vulnerabbli u fuq nies li m'għandhomx għażla u allura jsir l-abbuż fuqhom.

Ovvjament jekk insibu research li diġa' saret minn barra u aħna nkomplu nibnu fuqha, l-ewwel nett inkunu qegħdin niffrankaw ir-riżorsi u l-ħin għax żgur li min ħareġ b'definizzjoni ħela r-riżorsi.

B'hekk dak il-gap nistgħu naqbżuh billi naddottaw u nagħmlu tagħna xi ħaġa li diġa' wasal għaliha ħaddieħor.

Naħseb li dik id-defenition hija waħda b'saħħitha biżżejjed u li nistgħu nibnu fuqha.

Naturalment din trid tadottaha għas-sistema u għall-kultura tagħna.

Din id-definizzjoni tista' tkun xi ħaġa li tinbidel maż-żmien għax il-kondizzjonijiet tax-xogħol jinbidlu wkoll.

Iktar ma jkun hawn ħaddiema li qed ifittxu x-xogħol inqas dawk il-ħaddiema jistgħu jitolbu għad-drittijiet tagħhom għax is-suq hekk jaħdem.

Aktar ma jkun hawn supply ta' ħaddiema, inqas il-ħaddiema li qed jaħdmu jistgħu jitolbu għad-drittijiet.

Allura jekk jinħoloq ix-xogħol u jkun hawn inqas nies li jfittxu x-xogħol din tista' tinbidel.

B'hekk din tista' tkun xi ħaġa ħajja għax id-definition tagħna trid tinbidel minn żmien għal żmien.

U naħseb li għamel sew l-Onor.

Cutajar meta staqsa kemm ilu li ħareġ dan id-dokument għax din tista' tkun xi ħaġa li trid tinbidel skont is-socio-ecomonic situation li nkunu qegħdin ngħixu fiha.

Imma naħseb li għandna punt tajjeb fuqiex nistgħu nibdew.

THE CHAIRPERSON: Waqt li kont qiegħda nħares lejn dan id-dokument rajt li f'paġna 7 hemm miktub li ddeċidew li jagħmluh f'April 2013.

Issa aħna rċevenjih qabel ma ħriġna bil-holidays tas-sajf, jiġifieri għal ħabta ta' Lulju.

L-Onor.

SILVIO PARNIS: Nista' ngħid li dan huwa rapport interessanti ħafna u kelli ċans insegwih meta rċevejna kopja tiegħu.

J'alla jkollna aktar rapporti bħal dan għax fuq il-prekarjat ilna s-snin nisimgħu.

Tkellmu l-partiti politiċi u tkellmu l-unions.

Issa meta qegħdin nitkellmu fuq prekarjat irridu ndaħħlu fid-diskussjoni d-dinjità ta' min qiegħed jiġi abbużat b'salarji ta' prekarjat.

Jien ipprovajt nidħol fil-fond ta' din il-kwestjoni.

X'għamilna jew x'qegħdin nagħmlu bħala gvern biex neqirdu l-prekarjat?

Jidhirli li ftit tax-xhur ilu l-Caritas kienet ħarġet dokument dwar il-paga minima u kemm din il-paga għandha tibqa' kif nafuha llum?

Kważi kważi lil min qed iħaddem qed nagħmluhilhom - ma rridx nitfa' lil kulħadd f'keffa waħda – easy u biex neqirdu l-prekarjat irridu ninvestigaw eżattament x'qiegħed isir.

Hemm bżonn li din il-kwestjoni verament neħduha bis-serjetà.

Issib lil xi ħadd li jeħodlok kuntratt fejn għal kull siegħa xogħol idaħħal €8 u lill- ħaddiem jagħtih €5.

Jekk il-paga minima se tibqa' li hi se jibqa' jkun hemm dan l-abbuż fuq il-prekarjat?

Ilna nitkellmu ħafna imma issa rridu nieħdu azzjoni.

Meta ngħidu prekarjat qed nitkellmu biss fuq prekarjat għall-ħaddiema Maltin jew inkella qed ngħidu wkoll għall-ħaddiema barranin?

Illum irridu nilqgħu wkoll għal sfida oħra dwar dawk in-nies li għandhom kulur tal-ġilda differenti, fejn dawn in-nies minħabba li jridu jdaħħlu l-flus biex ikollhom saqaf fuq rashom u biex jieklu qegħdin jispiċċaw fi skjavitù aktar milli fi prekarjat għax dawn qed iħaddmuhom mingħajr l-ebda kondizzjonijiet.

Għalhekk anke f'dan il-Kumitat hemm bżonn li nitkellmu fuq l-immigranti llegali għax din hija sfida li ninsabu fiha.

Għax x'qiegħed jiġri?

Il-Malti bilfors ikollu jaċċetta li jaħdem f'dawk il-kondizzjonijiet għax inkella jtajjruh 'il barra u hawnhekk huwa importanti li l-unions iqumu naqra fuq tagħhom sabiex jiddefendu lill-ħaddiema.

Naturalment ħafna minnhom hekk jagħmlu.

Irridu nsibu l-ħin ukoll sabiex nitkellmu hawnhekk fuq dak li qalet l-Onor.

Buttigieg fejn semmiet sfida li qegħdin jiltaqgħu magħha ħafna nies u ċioè dik li jaħdmu bil-kuntratt.

Jekk jien immur naħdem bil-kuntratt jew xi ħaddieħor li n-nies ikunu jafuna, u mmur nissellef il-flus biex nixtri dar, mhux se nsib problemi għax jien Silvio Parnis.

Imma min qiegħed jaħdem bil-kuntratt, it-tifel ta' Ċikka ħalli nuża d-diskors tal-popolin, dawk se jagħtuhom iċ-ċans li jieħdu loan?

Din qed insemmiha biex niftħu d-diskussjoni.

Fix-xhur li ġejjin nistgħu niddiskutuha din għax imbagħad qed indaħħlu prekarjat ieħor – u ilni nitkellem fuqha din – li huwa ta' dawk il-koppji żgħar li jridu jiżżewġu, imorru biex jisselfu loan ħalli jixtru dar u jgħidulhom li la qegħdin bil-kuntratt ma jistgħux jagħtuhom loan tal-Gvern.

Jiġifieri hemm ukoll prekarjat ieħor.

Dawn imbagħad imorru f'dawn il-furnished flats li qegħdin jinkrew u m'għandhom bżonn l-ebda garanzija mingħand xi bank u jispiċċaw ikollhom iħallsu aktar.

Fil-fatt li kieku jkollhom jixtru u jissellfu mingħand il-banek ikollhom bżonn iħallsu għall-argument €250 jew €260 fix-xahar bħala loan, imma peress li jaħdmu bil-kuntratt dik il-loan ma tiġix approvata u jkollhom imorru għand il-privat u jispiċċaw iħallsu €300 jew €350 f'kirja fix-xahar biex ikollhom shelter fuq rashom!

Dawk, għax m'għandhomx bżonn tal-approvazzjoni tal-bank imexxu.

X'qed nipprova ngħid?

Jien naħseb li wasal iż-żmien li dak li qalet l-Onor.

Claudette Buttigieg insibu l-ħin biex niddiskutuh għaliex il-prekarjat mhuwiex biss li tħallas paga baxxa imma hemm ħafna tipi ta' prekarjat.

U għalhekk forsi jkollna ċ-ċans li nagħmlu lista biex naraw x'nifhmu meta ngħidu prekarjat.

THE CHAIRPERSON: Naqbel ma' dak li kien qed jgħid l-Onor.

Parnis imma kien hemm punt minnhom li lili laqatni ħafna u dan kien fuq x'inhuma l-konsegwenzi tal-prekarjat.

Naħseb li waħda mill-affarijiet li l-iktar qiegħdha tolqot lil dawn in-nies hija l-kwestjoni tal-loans.

Hemm ukoll riperkussjonijiet oħra li semma l-Onor.

Parnis u naqbel miegħu perfettament għax narahom jien ukoll isiru, fejn forsi dak li jkun jiddobba l-flus minn fuq l-idejn u allura jidħol fil-problema tal-użura.

Sfortunatament dawn l-affarijiet imorru flimkien għaliex ġieli jekk ma jkollokx biex tħallas għal ċerti utilitajiet, mediċini jew operazzjonijiet.… Jien niftakar kif - meta kont qiegħda nagħmel xi home visits waqt l-elezzjoni - bqajt impressjonatha b'dak li qaluli familja li huma kostitwenti tiegħi.

Il-missier qalli li hu jaħdem f'kwalunkwe tip ta' xogħol, basta jaħdem.

Qalli kif darba minnhom bagħtuh ġo lukanda u din il-lukanda esiġiet li jaħsel il-kmamar tal-banju mingħajr detergents u mingħajr ingwanti.

U dan il-missier ħass li kien se jpoġġi lill-familja tiegħu f'riskju akbar għax kien se jimtela' bil-mard jekk jibqa' jagħmel dak ix-xogħol.

Qalli li hu għamel nofs ta' nhar u ma riedx ikompli aktar.

Dan il-missier qalli li għandu tfal morda u ma riedx iġorr aktar mard lejn id-dar.

Imbagħad kompla jgħidli – u din veru impressjonatni – li fi żmien il-Milied kien qiegħed jerġa' ifittex ix-xogħol u sab xogħol għal tliet xhur iqassam il-pakketti tal-Milied.

Min ħaddmu qallu li x'aktarx kien se jġeddidlu x-xogħol wara li jgħaddu t-tliet xhur imma kif għadda ż-żmien ma ġeddidlu xejn.

Fiż-żmien li għamel jaħdem kien qed jidher bħallikieku kien self-employed u ħallas bolla ta' self-employed.

Kien qed jitħallas bil-€4.10 fis-siegħa u spiċċa jħallas tliet kwarti minnhom f'bolol!

Qalli li wara tliet xhur ma ġeddewlux ix-xogħol u allura spiċċa jitlef anke l-flus tal-benefiċċji soċjali.

Fil-fatt meta tkun self-employed u tieqaf taħdem inti titlef sitt xhur benefiċċji soċjali.

U qalli li l-ammont ta' benefeċċji soċjali li tilef kien jissupera bil-kbir - avolja ma tantx ikunu ħafna dawn il-flus – il-flus li daħħal biex b'hekk il-familja tiegħu spiċċat bin-nieqes għax ħadem f'dawk t-tliet xhur!

Il-mara tiegħu ma tistax taħdem għax għandhom tifla b'marda serja u allura kellhom jispiċċaw jorqdu mal-ġenituri tagħhom.

Qalbek tingħafas meta tisma' dawn l-affarijiet!

U lili dawn l-affarijiet l-aktar li jinkwetawni u kważi kważi tiġi f'dilemma għax għandek nies li tant qegħdin f'sitwazzjoni ħażina li kważi kważi tagħtihom x'tagħtihom bħala paga dawn se jiġu jaħdmu f'kull kondizzjoni.

Fl-istess ħin, meta nkunu qed nagħmlu hekk, jista' jkun li dawn se jerġgħu jeħluha mill-banda l-oħra għax dawn jaħsbu li forsi huwa xogħol aktar fiss avolja b'inqas flus imma mbagħad isibu li dan ma jkunx applikabbli għalihom.

Jien għalija din hija dilemma kbira!

Imorru jagħmlu l-flus u lill-familja li tant għandha bżonn jagħtuha l-iċken ammont jew inkella ma jmorrux għax dak huwa prekarjat?

Allura min jimpjega fil-prekarjat jaf li qiegħed jimpjega nies vulnerabbli u qiegħed proprju jagħmel dan għax jaf li se jsibhom daharhom mal-ħajt!

Mela l-ġlieda tagħna u ta' dan il-Gvern inħoss li għandha tkun diretta kemm jista' jkun lejn dawn it-tip ta' employers u għandu jkun hemm pwieni stretti.

Jiena nħoss li għandu jkun hemm pwieni għax inti qiegħed tagħfas fuq il-vulnerabilità ta' persuni li verament għandhom bżonn.

Għandu jkun hemm aktar kontrolli biex dak li jkun ikollu paga aħjar u l-kuntratt tax-xogħol li jkollu, għalkemm forsi jkun on a definite period, ikun imħallas aħjar u allura tiġi worth it li ħadem sitt xhur u mbagħad forsi tilef il-benefiċċji għax spiċċa bla xogħol.

Li nixtieq inżid ma' din hija l-importanza li nħeġġu sabiex nies li jiġu mpjegati b'dawn it-tip ta' kuntratti ma jiġux imġiegħlha jidhru bħala self-employed għax din tkompli żżid f'ħafna instances il-prekarjat.

Fil-fatt din taffettwa mhux biss lil dawk li ma jkollhomx edukazzjoni.

Darba minnhom kont qiegħda nisma' rakkont ta' xi ħadd li jaħdem fl-avukatura; avukat żgħir għadu jilħaq beda jaħdem ma' law firm.

Din il-law firm esiġiet li dan l-avukat ikun self-employed u allura jħallas il-bolla kollha hu.

U peress li kellu kondizzjonijiet bħal dawk ta' self-employed dan ma setax ma jmurx għax-xogħol jew imur għax-xogħol meta jrid hu minkejja li self-employed għax inkella din il-law firm ma tagħtihx xogħol.

Apparti minn hekk kellu kondizzjonijiet kbar għax ġiegħluh iħallas parti mill-kont tad-dawl u tal-ilma kif ukoll tal-utilitajiet, tal-internet, eċċ!

B'hekk dan l-avukat spiċċa with next to nothing.

Jiġifieri hawnhekk m'aħniex qed nitkellmu biss fuq prekarjat għal min ma jaqla' xejn imma hawn forom differenti ta' prekarjat li jinkludu wkoll ċerti livelli.

Jien naqbel li f'dan il-Kumitat irridu nipprovaw naslu biex naraw jekk għandniex nadottaw din id-definizzjoni tal-International Labour Organisation jew inkella għandniex nagħtu xejra differenti.

Naqbel ħafna ma' kull min issuġġerixxa li għandna ndaħħlu l-element ta' dinjità f'din id-definizzjoni għaliex din tagħmel differenza kbira wkoll.

U din nadottawha bħala dik id-definizzjoni li aħna nixtiequ nimxu magħha.

Imbagħad naraw naqblux mar-rakkmandazzjonijiet.

ANTONY AGIUS DECELIS: Jien naħseb li din is-sitwazzjoni għandha dik li nsejħulha d-dominos effect.

Jekk se jkollok nies li mhux se jkollhom kondizzjonijiet ta' xogħol tajbin se jwassal biex huma u l-maħbubin tagħhom mhux se jkunu jistgħu jiġu esposti għat-tagħlim.

Għaliex?

Għax jekk naraw x'inhuma l-basic needs li kull wieħed u waħda minna għandu se naraw li dawn in-nies mhux se jkunu f'pożizzjoni finanzjarja b'saħħitha sabiex lill-uliedhom jibagħtuhom pereżempju għall-privat f'dawk is-suġġetti li jkunu batuti fihom fl-iskola.

Mela qed naraw kif ħaġa taffettwa lill-oħra.

L-istandard of living tagħhom se jiġi affettwat minħabba s-sitwazzjoni ekonomika tagħhom.

Din hija xi ħaġa li se tolqot spectrum kbir ta' side effects biex insejħulhom hekk li semmejtu kemm inti, Sinjura President, kif ukoll l-Onor.

Għalhekk din nistgħu niftħuha ftit aktar ħalli naraw is-side effects li x-xogħol prekarju jġib miegħu u norbtuha man-nies unemployed u ma' dawk li huma low wage earners.

Jista' jkun hemm affarijiet komuni u għalhekk, biex ma noqogħdux noħolqu sitwazzjonijiet differenti, naħseb li nistgħu niġbru ċerti affarijiet f'kategorija waħda.

Nixtieq li mbagħad nidħlu fil-fond u nanalizzaw il-makkinarju li se jagħmel is-sorveljanza għax ikun kollu ta' xejn li noqogħdu nagħmlu ħafna dokumenti fuq xi jfisser xogħol prekarju meta mbagħad ma jkollokx il-body li jrid imur on the spot u jiċċekkja jekk dawn il-ħaddiema humiex qed jiġu abbużati u jekk humiex qed jingħataw id-drittijiet tagħhom.

Dan il-makkinarju jrid ikun armat biex jagħmel dan ix-xogħol u dawk il-players li jaqblu magħna fis-soċjetà iridu jieħdu l-istand li qegħdin nimbuttaw aħna.

B'hekk ikun hemm aktar saħħa u dak li qegħdin nitkellmu fuqu ma jibqax biss linka fuq il-karta imma jkun jista' jiġi attwat.

THE CHAIRPERSON: Grazzi.

L-Onor.

ROBERT CUTAJAR: Jiena xtaqt nagħmel tliet mistoqsijiet; x'inhi l-pożizzjoni tal-Gvern tal-ġurnata fir-rigward tal-prekarjat?

Jeżisti xi studju ieħor?

Pereżempju naf li l-MEA ħarġet il-pożizzjoni tagħha fuq il-prekarjat.

Jekk ikollna dawn ir-rapporti f'idejna jkollna stampa aktar ċara u nkunu nistgħu nimirħu iktar fid-diskussjoni tagħna.

THE CHAIRPERSON: L-Onor.

MARTHESE PORTELLI: Jien se nipprova nagħmel summary qasira.

L-ewwel nett qegħdin naqblu lkoll kemm aħna li l-prekarjat irid jiġi miġġieled u qegħdin naqblu wkoll li huwa importanti ħafna li jkollna definizzjoni ċara ta' x'inhu l-prekarjat.

Qegħdin naqblu wkoll li jrid ikun hemm il-konkorrenza ta' diversi fatturi sabiex jistabilixxu x'inhu l-prekarjat.

Jiena naħseb li d-definizzjoni biss, għalkemm hija pass 'il quddiem xorta mhijiex biżżejjed.

U hawnhekk se nieħu l-eżempju li semmejt inti Sinjura President, ta' dak l-individwu li ngħata xogħol ġewwa lukanda u ma ngħatax l-ingwanti u d-deterġenti biex inaddaf.

Dik is-sitwazzjoni ma taqax taħt il-liġi tal-prekarjat imma taqa' taħt il-liġi tal-Health and Safety u allura huwa proprju hawnhekk fejn l-awtoritaijiet iridu jaħdmu flimkien.

Il-fatt li lil dak is-sinjur offrewlu xogħol imma ma tawhx l-ingwanti u d-deterġenti biex jaħsel ma jikkostitwix prekarjat imma jsarraf f'nuqqas min-naħa ta' min kien qiegħed iħaddmu fejn jidħlu l-health and safety.

Naħseb li din l-awtorità responsabbli mill-health and safety hija waħda mill-awtoritajiet li hemm bżonn li toħroġ hemm barra u tibda tagħmel spot checks kif suppost u mhux randomly u fuq min jidhrilha biss.

Dan għaliex ħafna mill-issues li qegħdin jiġu indirizzati min-nies li qegħdin iħossuhom li qed jaħdmu bil-prekarjat huma issues li suppost diġa' indirizzathom il-Health and Safety.

Pereżempju taħt il-Health and Safety Regulations jintalbu r-risk assessments u dawn mhumiex xi ħaġa li ssir darba u daqshekk imma jridu jiġu kontinwament updated.

L-impjegati jridu jiġu mgħarrfa x'hemm fir-risk assessment u jridu jingħataw il-health and safety training.

Jiġifieri li kieku naraw kif nistgħu ninvolvu iktar lill-entitajiet kollha, awtomatikament parti mill-problema li n-nies qegħdin jiddefenuha - anke llum f'dan il-Kumitat - bħala prekarjat, nindirizzawha.

Jekk se nitkellmu biss dwar id-definizzjoni xorta l-problema se tibqa' hemm u din tiġi solvuta jekk ninvolvu lid-diversi entitajiet responsabbli, primarjament tal-Health and Safety Authority.

THE CHAIRPERSON: Meta kont qiegħda nsemmi dik l-istorja ta' dan ir-raġel li sab xogħol f'lukanda kont qed nagħmilha bħala preambolu għal dak ix-xogħol li jien kont se nsejjaħlu prekarjat u mhux għax kont qiegħda naħseb li dak ix-xogħol huwa fih innifsu prekarjat.

Li nissuġġerixxi u nitlob biex nara intom x'taħsbu hu li wara li nlestu din id-diskussjoni, tinkiteb paper żgħira fuq dak li qegħdin ngħidu aħna.

Issa ma naħsibx li għandna nagħmlu xi rapport b'miljun paġna imma just insemmu dak li ddiskutejna u forsi mmorru ftit oltre minn ċerti affarijiet li jinsabu fid-dokument.

U issa li wasal il-mument fejn se nitkellmu fuq il-proposti u r-rakkmandazzjonijiet li hawn, nistgħu naraw jekk aħna naqblux magħhom jew le jew inkella jekk irridux inżidu xi ħaġa oħra.

Jista' jagħti l-każ li bħalma għedna li rridu nżidu mad-definizzjoni, jista' jkun li għandna affarijiet oħra x'nistgħu nżidu mar-rakkmandazzjonijiet.

Kif inlestu din il-paper nippreżentawha lill-iSpeaker għax kien hu li għaddielna dan ir-rapport u konsegwentement lill-Kamra biex aħna nuru wkoll x'inhi l-pożizzjoni ta' dan il-Kumitat.

Meta bdejt dan il-Kumitat l-ewwel ħaġa li kont għedt hu li jien ma nixtieqx li aħna niġu hawnhekk biex nitkellmu u mbagħad noħorġu minn hawnhekk naħsbu li għamilna xogħolna u daqshekk.

Jien nippreferi li nagħmlu rapport concise, precise u li jkun ta' sugu milli noqogħdu nintilfu f'ħafna paġni.

L-importanti li nwasslu l-messaġġ lil min għandu r-responsabilità ta' dawn l-affarijiet, inkluż lill-Membri tal-Kabinett, dwar il-pożizzjoni ta' dan il-Kumitat u li allura nixtiequ li ssir xi ħaġa on the lines li aħna nkunu qegħdin insemmu.

Issa jekk issirx eżatt kif irridu aħna jew le m'għandhiex tkun diskussjoni limitata biss f'dan il-Kumitat u mbagħad wara nitfgħu d-dwal u nserrħu moħħna li kollox lest.

Jien ma nafx intom x'taħsbu imma jien naħseb li għandna nħejju paper żgħira fuq dak li ddiskutejna u fuq ir-rakkmandazzjonijiet u ndaħħlu wkoll ir-rakkmandazzjonijiet tagħna jekk naħsbu li rridu nżidu xi ħaġa.

ROBERT CUTAJAR: Xtaqt nerġa' nafferma dak li għedt aktar qabel u ċioè li qabel ma noħorġu l-pożizzjoni tagħna minn hawn ġew naħseb li jkun tajjeb li jkollna f'idejna dokumenti oħra relatati ma' dan is-suġġett, fosthom il-pożizzjoni tal-MEA li tidher li diġa' hija pubblika.

U jekk hemm ukoll xi unions oħra li forsi ma ħadux l-interess li ħadet il-GWU li bagħtitilna kopja tar-rapport tagħha, naraw li dawn ikunu għad-dispożizzjoni tagħna ħalli narawhom ukoll.

THE CHAIRPERSON: Naqbel miegħek u jiddispjaċini li ma indirizzajtx dan il-punt li semmejtilna avolja ħadt nota tiegħu.

Naħseb li għandu jkollna dan ir-rapport kif ukoll rapporti oħra f'idejna ladarba wasalna fil-punt li nieħdu pożizzjoni.

Għalhekk naħseb li r-rakkmandazzjonijiet tagħna għandna noħorġuhom wara li nkunu rajna r-rapporti l-oħra biex aħna nkunu nistgħu nagħmlu speċi ta' mish mesh ta' x'għandhom ikunu r-rakkmandazzjonijiet.

ROBERT CUTAJAR: Forsi tajjeb li nibqgħu fuq is-suġġett għaliex anke waqt l-ewwel ftit minuti ta' din id-diskussjoni fuq dawn id-dokumenti, tkellimna dwar l-issue tal-faqar u peress li aħna diġa' kellna preżentazzjoni fuq dan is-suġġett qed nimmaġina li għandna nagħtuh aktar ħin f'sezzjonijiet oħra u allura forsi ma nħalltux iż-żewġ issues ma' xulxin għax inkunu qegħdin nagħmlu overlapping ta' suġġett ma' ieħor u b'hekk l-istampa ma nkunux qegħdin nagħtuha kollha kif suppost.

THE CHAIRPERSON: Jiġifieri inti qed tgħid li m'għandniex inħalltuhom flimkien jew li għandna nħalltuhom?

ROBERT CUTAJAR: Aħna se noħorġu l-pożizzjoni tagħna wara li nkunu ddiskutejna s-suġġett tal-faqar jew qabel?

Qed nistaqsi fuq dan peress li matul din id-diskussjoni ssemmiet l-issue tal-faqar.

Allura aħna se noħorġu din il-pożizzjoni wara li nkunu rajna d-dokument li għamiltlek riferenza għalih dwar l-abbozz li ħareġ il-Gvern jew inkella dak ir-rapport se nħalluh għalih u noħorġu l-ewwel ir-rakkmandazzjonijiet tagħna fuq il-prekarjat u mbagħad wara noħorġu l-ieħor dwar il-faqar?

THE CHAIRPERSON: X'inhi l-opinjoni tiegħek?

Li noħorġuhom wara li nkunu rajnihom it-tnejn ...

ROBERT CUTAJAR: Jien naħseb li hekk jagħmel sens għax b'xi mod dawn huma relatati ma' xulxin.

Issa ma nafx x'jaħsbu l-kollegi tiegħi.

CLAUDETTE BUTTIGIEG: Jien naħseb li hemm rabta bejnithom għax punt li sar l-ewwel mill-Onor.

Parnis, speċjalment fuq il-loans… Ma ninsewx li min qed jgħix fuq is-servizzi soċjali – l-Ingliżi jgħidu li beggers can't be choosers – se jagħmel l-ewwel biċċa xogħol li se tiġi għal idejh u mhux se joqgħod jagħti kas tal-affarijiet l-oħra.

Ovvjament inti se tara l-ġid tal-familja tiegħek l-ewwel għax fl-aħħar mill-aħħar dawk huma l-aktar affarijiet importanti fil-ħajja.

SILVIO PARNIS: Dan is-suġġett tal-prekarjat u din il-kwestjoni tal-kuntratti lili tinkwetani għax għandek dawn in-nies li aktar ma jkunu dgħajfa, aktar se jiddgħajfu b'dawn l-affarijiet.

Filwaqt li kważi qbilna lkoll kemm aħna fuq x'inhi d-definizzjoni tal-prekarjat, li nixtieq hu li jkollna ċans li nitkellmu dwar dan is-suġġett u mhux biss li nitkellmuh imma li naraw li l-affarijiet jibdew jitwettqu.

Naqbel ma' dak li qal l-Onor.

Agius Decelis li mhux kollox jibqa' fuq il-karta għax jekk isir hekk inkunu qegħdin naħlu l-ħin ta' kulħadd.

Meta nitkellmu fuq is-self ta' loans irridu nagħmlu diskussjoni wiesgħa u jekk hemm bżonn niltaqgħu ma' min huwa nkarigat f'dawn il-banek biex inwasslulhom din il-pjaga li għandna f'pajjiżna.

U anke l-banek privati jridu jifhmu din l-isfida li hawn illum għax dawn il-familji li qed ikollhom iħallsu €300 kważi b'mod illegali għax ma jidher xejn …

THE CHAIRPERSON: Onor. Parnis naħseb li fhimtni ħażin jew jien ma spjegajtx ruħi sew.

Taħseb li meta se niddiskutu u noħorġu rapport żgħir fuq il-prekarjat se nkunu qegħdin nagħmlu dan wara li nisimgħu x'ħareġ mir-rapport fuq il-faqar biex b'hekk ngħaqqdu ż-żewġ affarijiet ma' xulxin peress li huma llaċċjati?

Mill-Oppożizzjoni qegħdin jgħidu li aħjar naraw ir-rapporti flimkien, jiġifieri tal-prekarjat u tal-faqar u mbagħad ngħaqqdu kollox f'wieħed u jsir rapport ftit iktar miftuħ fuq dawn iż-żewġ affarijiet imma b'aktar enfasi fuq il-prekarjat.

Jien naħseb li naqbel ma' dik il-pożizzjoni.

ROBERT CUTAJAR: Jista' jkollna l-abbozz tad-dokument li ppreżenta l-Gvern dwar il-faqar?

Fil-fatt saret press conference l-ġimgħa li għaddiet dwar dan.

Anke r-rapport li kienet ippreżentat Dr Yana Mintoff m'għandniex kopja tiegħu.

Issa dan li ġie ppreżentat ma nafx jekk huwiex l-istess wieħed li konna ddiskutejna aħna.

THE CHAIRPERSON: Meta aħna konna tkellimna ma' Dr Yana Mintoff Bland konna għednilha – but I stand to be corrected - li meta jitlesta dan ir-rapport se nerġgħu nistednuha hawnhekk biex niddiskutu dan ir-rapport magħha.

MARTHESE PORTELLI: Jiena niftakar li meta kien hawn Dr Mintoff Bland kienet qaltilna li f'Settembru kien se jiġi ppreżentat u allura awtomatikament qiegħda nassumi li l-press conference li saret mill-Ministru kienet preċiżament fuq dan ir-rapport.

Fil-fatt ħdejn il-Ministru, waqt l-istess press conference kien hemm preżenti Dr Yana Mintoff Bland u dik il-konferenza kienet fuq dak id-dokument.

Naħseb li wara li ġiet hawnhekk u ddiskutejna magħha, u onestament ftehmna li kellha tieħu l-feedback tagħna, bħala Kumitat għandu jkollna kopja ta' dan ir-rapport biex inkunu nistgħu niddiskutuh u mbagħad ngħaqqdu kollox flimkien.

Nitlob lis-Segretarju tagħna sabiex iċempel lil Dr Yana Mintoff Bland ħalli jerġa' jistedinha f'dan il-Kumitat u tagħtina update ta' dak li ħareġ minn dan ir-rapport.

Għandha tingħata kopja ta' dan ir-rapport lill-membri ta' dan il-Kumitat biex ikollna żmien biżżejjed biex naqrawh u nassessjawh.

Jekk hu ppreżentat m'għandniex għalfejn indumu biex nirċevuh.

Irridu naraw ukoll id-dokument maħruġ mill-MEA li aċċenna għalih l-Onor.

Cutajar fuq il-prekarjat …

CLAUDETTE BUTTIGIEG: Ir-rapport tal-MEA mhuwiex fuq il-prekarjat però jindirizza s-sitwazzjoni għaliex proprju waħda mill-isfidi tiegħu hija dik fejn qed jgħid li m'għandniex definizzjoni ċara tal-prekarjat.

Veru għandu x'jaqsam ma' dak li konna qed ngħidu hawnhekk illum imma mhuwiex fuq il-prekarjat per se għax l-argument tagħhom huwa li ma tistax tiddiskutih jekk m'għandekx definizzjoni.

THE CHAIRPERSON: Jekk huwa possibbli li jkollna dak ir-rapport f'idejna nkunu nistgħu ngħaqqdu kollox f'daqqa.

Din kienet waħda mill-affarijiet li aħna tkellimna fuqha fil-ġurnata li għedna li dan il-Kumitat se jiltaqa' biex jiddiskuti affarijiet mixxelleni imma ovvjament naħseb li ladarbda qegħdin fuq is-suġġett, qabel ma nkomplu għaddejjin bid-diskussjonijiet l-oħra u ġaladarba qbadna r-ritmu fuq dan is-suġġett, il-ġimgħa d-dieħla nkomplu niddiskutuh biex forsi nagħlquh u nagħtu wkoll ċans lis-Sinjura Burmingham biex tħejji dan il-mini report biex imbagħad mhux nispiċċaw b'żewġ rapporti f'daqqa.

ANTHONY AGIUS DECELIS: Issa jekk Dr Bland ma tkunx tista' tiġi nhar l-Erbgħa nistgħu nkomplu fuq xi ħaġa oħra?

THE CHAIRPERSON: Imbagħad ikollna nkomplu bis-suġġett l-ieħor u l-ewwel darba li tkun tista' tiġi nlaqqgħu l-Kumitat.

Bħalma tafu jien il-Kumitat dejjem nipprova nlaqqgħu nhar ta' Erbgħa biex kemm jista' ikun inżommuh fl-istess ġurnata.

ROBERT CUTAJAR: Inkun korrett jekk ngħid li llum kellu jkun hawn ukoll il-Ministru Joe Mizzi?

THE CHAIRPERSON: Imma l-Ministru Joe Mizzi qiegħed fuq l-item l-ieħor tal-aġenda tagħna.

ROBERT CUTAJAR: Imma peress li qed nitkellmu dwar l-aġenda tal-ġimgħa d-dieħla u inti jidhirli li tkellimt mal-Onor.

Toni Bezzina fejn għedtlu li l-Ministru se jkun imsiefer u għalhekk …

Bezzina diġa' avżajtu l-bieraħ ...

ROBERT CUTAJAR: Allura din l-issue, ladarba m'aħniex se niddiskutuha llum ma nistgħux inpoġġuha fuq l-aġenda tal-ġimgħa d-dieħla?

THE CHAIRPERSON: Jekk il-Ministru Mizzi jkun jista' jiġi l-ġimgħa d-dieħla nagħmluha dakinhar għax issa din l-issue ilha pending u ma nixtieqx li tibqa' hemmhekk.

Il-Ministru Mizzi kellu jsiefer fuq xogħol u avżana wara li ħarġet l-aġenda u għalhekk ma stajtx nagħmel mod ieħor.

Mela fuq il-ġimgħa d-dieħla basically it is settled.

Mela ddeċidejna li niddiskutu r-rakkmandazzjonijiet li hemm f'dan ir-rapport meta jkollna r-rapporti l-oħra f'idejna biex inkunu nistgħu nagħmlu ġabra sħiħa fuq x'naħsbu aħna li għandhom ikunu r-rakkmandazzjonijiet tagħna.

Issa d-diskussjoni tagħna fuq dan ir-rapport huwa konkluż għal-lum u għalhekk nistgħu ngħaddu għar-rapport l-ieħor li ġie ppreżentat lilna mill-GWU.

Aħna rċevejnih mingħand is-Sur Michael Parnis u ġie mgħoddi lilna mill-iSpeaker tal-Kamra.

Aktar kmieni llum għedtilkom li parti mir-remit tagħna huwa li niddiskutu d-dokumenti li jibgħatilna l-iSpeaker tal-Kamra.

Nixtieq niftaħ ftit id-diskussjoni b'mod ġenerali fuq il-fattur tal-early school leaving u mbagħad nkomplu nitkellmu fuq l-istrateġija.

L-Onor.

ANTHONY AGIUS DECELIS: Meta l-ewwel bdejt ngħid li hemm ħafna side effects meta jkollok income baxx dieħel ġo familja, din kienet waħda mis-side effects li nara jien għax it-tfal ikunu aktar inkoraġġuti – b'mod indirett – biex joħorġu jaħdmu minflok ikomplu bl-iskola.

Dan iseħħ għax il-bżonnijiet tagħhom might not be catered for u allura meta jibda jkollhom il-peer pressure … Ejjew ma ninsewx li l-ischool leavers ikunu f'età vulnerabbli – bejn it-13 u s-17-il sena - għax il-peer pressure li jkollhom fuqhom huwa wieħed kbir.

Allura meta dawn jibdew jaraw lil sħabhom kollha bil-ħwejjeġ tad-ditta u meta jibdew jiffrekwentaw ċerti postijiet li biex tidħol fihom irid ikollok ċerta finanzi u dawn ma jkollhomx, jibdew iħossu iktar il-pressure fuqhom, liema pressure jibdew iwaddbuha wkoll fuq il-ġenituri tagħhom.

Dawn il-ġenituri li jkollhom income baxx jibdew mingħajr ma jkunu jafu jitfgħu pressjoni fuq uliedhom biex jitilqu mill-iskola u jibdew jaħdmu.

Din iċ-ċaqliqa minn fuq il-bank tal-iskola għat-tfittxija tax-xogħol hija marbuta b'mod indirett max-xogħol prekarju.

Meta tara l-istatistika l-aktar żgħażagħ li jdumu jfittxu x-xogħol huma proprju dawk iż-żgħażagħ li għandhom l-inqas skills.

Mela dawn se jibqgħu jbatu tul ħajjithom kollha għax jekk inti se toħroġ mill-iskola minħabba l-pressures finanzjarji li jkollok u se tipprova ssib xogħol, se ssib xogħol li forsi l-kondizzjonijiet tiegħu ma jkunux tajbin.

Madankollu peress li dan ikun l-ewwel xogħol tiegħek u anke għax tibda ddaħħal xi ħaġa tal-flus se tħossok aħjar għax se tibda tlaħħaq mal-peer pressures li jkollok f'dik l-età taż-żgħożija.

Imma meta jgħaddi dak il-perjodu u tiġi biex tiffaċċja d-dinja tax-xogħol mingħajr l-ebda ċertifikati u mingħajr l-ebda speċjalizzazzjoni, se tispiċċa fi sqaq dejjaq quddiemek u mhux se jkollok l-għażla ta' xogħolijiet li ħaddieħor li jkun tgħallem l-iskola se jkollu quddiemu.

Issa forsi l-GWU ħadet dawn is-suġġetti separati għax l-ispeċjalizzazzjoni mbagħad tagħmlek iktar perfett fuq dak l-oġġett u aktar ma tispeċjalizza aktar tkun tista' tiffoka fuq dak l-oġġett partikolari.

Madankollu naħseb li ma nistgħux nifirduhom minn xulxin għax it-tluq minn kmieni mis-sistema edukattiva in the long run se twassal sabiex dak l-individwu li jagħmel dan il-pass se jibqa' jbati ħajtu kollha.

L-istatistika turi li dawk in-nies kollha li tul ħajjithom kienu limitati finanzjarjament se jispiċċaw anzjani foqra.

Jekk jien għext ħajti kollha ngħaddi bil-kemm kemm, kif insir anzjan u nispiċċa bil-pensjoni żgur li se nispiċċa f'sitwazzjoni agħar għax id-dħul tiegħi se jonqosli.

Għalhekk importanti li dawn in-nies ikollhom bidu tajjeb u hawnhekk naraw kemm kien sinjur il-manifest elettorali tal-Partit Laburista meta għedna li rridu li dawk iż-żgħażagħ li ma jkunux qegħdin jaħdmu, nibqgħu nagħtuhom it-taħriġ meħtieġ u ngħallmuhom skills ġodda.

Għaliex?

L-ewwel minħabba l-workforce mobility għax jekk inti ma jkollokx workforce mħarrġa se tkun ristrett x'tip ta' investiment jista' jiġi lejn il-pajjiż.

U allura aktar mhu se jkollna workforce mħarrġa, edukata u b'ħafna skills differenti, aktar se nkunu nistgħu nattiraw xogħolijiet differenti għaliex nafu li l-workforce tagħna se tkun tista' tkun mobile u tiċċaqlaq minn settur għal ieħor mingħajr ma tgħaddi minn perjodu ta' unemployment.

Jekk aħna verament irridu l-ġid lil dan il-pajjiż, irridu li jkollna sistema edukattiva b'saħħitha, li niġru wara n-nagħġa l-mitlufa – jiddispjaċini nsejħilha hekk imma ridt nagħti paragun – ħalli nerġgħu nkomplu nedukawha sabiex indaħħluha f'sistema fejn ikollha iktar skills biex hi ssir iktar tajba u hi stess ma tispiċċax tbati.

Ovvjament inqas ma jkollok skills aktar se tbati.

Jekk veru rridu li nagħmlu xi ħaġa u aħna nħossuna li wara li jgħaddi dan kollu tajna kontribut siewi, naħseb li rridu nkomplu nħeġġu lill-Gvern sabiex kemm jista' jkun isaħħaħ is-sistema edukattiva u li kemm jista' jkun jaħdem ħalli jara x'inhi l-problema li qiegħda ġġiegħel liż-żgħażagħ jitilqu kmieni mill-iskola.

Hemm raġuni għalfejn qed jiġri hekk u rridu naqbdu l-barri minn qrunu sabiex nindirizzaw il-problema għax jekk se norqdu fuqha se jkun hemm repercussions mhux biss fuqna bħala nies li rridu li dan il-pajjiż imur 'il quddiem, mhux biss fuqna li bħala nies irridu niġru wara l-investiment sabiex dan jiġi f'pajjiżna, imma anke fuq l-individwu.

U l-iktar li jbati huwa dak l-individwu li jkun telaq kmieni mill-iskola.

Illum anke jekk ma tkunx taf tħaddem it-teknoloġija se jkollok diżabilità, aħseb u ara jekk ma jkollokx il-basic skills li għandek bżonn f'kull post tax-xogħol.

Naħseb li dan huwa suġġett importanti u li jekk nistgħu nagħmlu ftit pressure fuqu, naħseb li nkunu qed nagħmlu sew kif qed nagħmlu fuq affarijiet oħra.

THE CHAIRPERSON: L-Onor.

SILVIO PARNIS: F'dinja li qiegħda tinbidel, jekk il-ġenituri mhux se jsostnu lit-tfal tagħhom, bilfors li se jkollna problema f'dan il-pajjiż.

Għandek ġenituri li jifilħu jsostnu lit-tfal tagħhom meta dawn jispiċċaw mill-iskola u b'hekk dawn ikunu jistgħu jkomplu bl-edukazzjoni tagħhom.

Imbagħad hemm familji oħra li m'għandhomx biżżejjed income biex isostnu lill-uliedhom u għalhekk dawn bilfors ikollhom joħorġu jaħdmu.

Bħalissa għaddejja minn quddiem għajnejja storja li smajt meta kont qiegħed indur id-djar tan-nies.

Kien hemm ġuvni li kien kapaċi ħafna fl-iskola u kien jipprometti ħafna mir-riżultati li kien iġib.

Madankollu dan ma setax ikompli l-iskola għax kellu joħroġ jaħdem bilfors biex jgħajjex lill-ommu minħabba li missieru kienu telaqhom u ma tahom l-ebda manteniment minkejja li l-Qorti qatgħet il-kawża kontrih.

Għaldaqstant jiena ngħid li dan ir-rapport huwa wieħed validu u ta' min wieħed jaħdem fuqu.

Irridu naraw li lit-tfal tagħna nimbuttawhom, nixprunawhom, ngħinuhom, nfiehmuhom u ngħallmuhom dwar l-importanza tal-edukazzjoni u dwar l-importanza li ma jitilqux kmieni mill-iskola.

U jekk il-ġenituri mhumiex kapaċi juru dan lit-tfal tagħhom irid ikun hemm għalliema li jgħallmuhom lit-tfal.

Għandek tfal li bilfors ikollhom joħorġu mill-iskola biex jgħinu lill-familja tagħhom.

THE CHAIRPERSON: L-Onor.

MARTHESE PORTELLI: Rigward din l-istrateġija rrid ngħid li ż-żewġ partiti jaqblu li l-early school leaving strategy hija importanti u rridu nkomplu nsusu warajha.

Min-naħa tagħna, bħala Partit Nazzjonalista dejjem ħdimna fuqha apparti r-riżultati pożittivi li nkisbu s'issa.

Jekk inqabblu lill-Malta ma' pajjiżi oħrajn naraw li Malta għadha lura imma wieħed irid jara wkoll l-avvanzi kbar li saru matul is-snin u li dawn huma prova ċara dwar kif l-istrateġija kienet strateġija tajba għaliex l-ammont ta' early school leavers naqas b'mod ħafna ikbar milli naqas f'pajjiżi Ewropej oħrajn.

Xtaqt nikkjarifika wkoll l-istrateġija tal-early school leaving li ġiet ippreżentata mill-Ministru Evarist Bartolo għaliex din kienet strateġija li kien ħadem fuqha l-Gvern preċedenti imma minħabba li kien għad fadal diversi diskussjonijiet għaddejjin ma' diversi unions din ma kenitx ġiet ippubblikata.

Naqblu li l-peer pressure taffettwa lill-early school leavers u huwa minnu li parti mill-fatt li l-istudenti jitilqu milli jkomplu jistudjaw huwa proprju minħabba l-peer pressure.

U hawnhekk naqbel mal-punti validi li għamel l-Onor.

L-Onor.

Silvio Parnis għamel ukoll diversi punti validi, fosthom meta qal li minħabba l-esiġenza finanzjarja tal-familja dak li jkun ikollu joħroġ jaħdem.

Madankollu dawn mhumiex il-maġġoranza tal-każi.

Naħseb li l-maġġoranza tal-każijiet għalfejn l-istudenti qegħdin jieqfu mill-istudji tagħhom huwa minħabba l-fatt li għadhom ma jafux kemm huwa importanti li jkomplu bl-istudji tagħhom.

L-ewwel nett naħseb li jrid isir iktar investiment fl-għalliema mhux biss tal-PSD, mhux biss fil-guidance teachers imma anke fl-għalliema li jgħallmu s-suġġetti bħall-matematika, ix-xjenza, l-Ingliż, eċċ, ħalli filwaqt li jkunu qegħdin jgħallmu s-suġġett partikolari jedukaw ukoll lill-istudent dwar l-importanza li jkomplu bl-istudji tagħhom.

Naħseb li huwa importanti wkoll li tingħata l-edukazzjoni lill-ġenituri nfushom.

Jiena konvinta li intom bħali meta tagħmlu l-house visits tagħkom tiltaqgħu ma' ġenituri li minflok iħajru lit-tfal tagħhom sabiex ikomplu jistudjaw, jagħmlulhom il-pressure jew aħjar jagħtuhom il-parir biex joħorġu jaħdmu.

Fil-fatt lit-tfal tagħhom jgħidulhom li jkun aħjar li jibdew joħorġu jaħdmu minn issa biex jibdew jaqilgħu l-flus minn kmieni.

Għalhekk huwa importanti li meta naħsbu fuq l-early school leaving strategy naħsbu mhux biss fuq l-istudent per se imma rridu ninvestu wkoll fuq il-ġenituri tiegħu jew fuq min ikun qiegħed irabbih.

Jekk il-ġenituri ma kellhomx l-opportunità li jistudjaw u jkomplu jistudjaw huma stess, jista' ikun li dawn il-ġenituri se jagħrfu inqas l-importanza li wieħed ikompli jistudja.

Fl-opinjoni tiegħi dan huwa punt importanti ħafna biex inkomplu nżommu r-ritmu tajjeb li konna qbadna bħala persentaġġi ta' early school leavers.

THE CHAIRPERSON: L-Onor.

ROBERT CUTAJAR: Naħseb li jkun tajjeb li quddiem dan il-Kumitat ikollna l-aħħar verżjoni ta' din l-istrateġija li ġiet ippreżentata ħalli wieħed ikun jista' jiddiskuti u jara wkoll il-veduti ta' dan id-dokument li qed niddiskutu llum li ġie ppreżentat lilna mill-GWU proprju biex inkunu nistgħu naraw l-istampa kollha.

Tajjeb li nfakkru wkoll li dan id-dokument - kif qalet l-Onor.

Marthese Portelli - uffiċjalment kien ġie ppreżentat fl-2012 u kien jindika minn fejn tlaqna.

Fil-fatt ir-rata li kien qed jokkupa pajjiżna fl-2001 kienet ta' 54% u t-target li kellna nilħqu sal-2020 irnexxielna nġibuh fl-ewwel terz ta' din is-sena.

Fil-fatt waqajna fil-livell ta' 22.6%.

Naħseb li jekk wieħed jara jekk kienux għaqlin id-deċiżjonijiet li ttieħdu f'dawn l-aħħar 11-il sena, isib li r-riżultati jitkellmu waħedhom.

Il-fatt li minn 54% waqajna għal kważi 22.6% naħseb li xi ħaġa tajba kien hemm.

Id-direzzjoni li ngħatat u d-deċiżjonijiet li ttieħdu naħseb li kienu passi fid-direzzjoni t-tajba għaliex iċ-ċifri jitkellmu waħedhom.

Issa fuq jekk għamilnix biżżejjed jew le naħseb li bħal kollox fil-ħajja, dejjem hemm bżonn li nkomplu naħdmu u naġġornaw għal dawk li naħsbu li huma l-aħjar azzjonijiet.

Sinjura President, xtaqt nistaqsi kemm huma l-azzjonijiet ta' strateġija li hemm fid-dokument li ġie ppreżentat?

Naf li fl-2012 kien hemm 22 azzjoni strateġika li l-Gvern ta' dakinhar kien qiegħed jimmira li jieħu fid-dokument ippreżentat.

Ma nafx jekk kienx hemm varjazzjoni minn dawk li kienu ġew ippreżentati f'dak id-dokument għal dak li għandna quddiemna llum.

Bħal dejjem, meta nitkellmu fuq suġġett bħalma huwa l-edukazzjoni, naħseb li nkunu qegħdin niżbaljaw jekk b'xi mod nipprovaw niskurjaw xi punti f'dan is-suġġett għax fl-aħħar mill-aħħar iż-żewġ partiti naqblu li l-edukazzjoni hija ċ-ċavetta ta' pajjiżna li biha rridu nħarsu 'il quddiem.

U naħseb li tajjeb ngħidu li dak li kien tajjeb kien tajjeb u fejn kien hemm nuqqasijiet ejjew nirrikonoxxuhom.

Imma naħseb li fl-aħħar mill-aħħar dan għandu jkun il-punt tat-tluq tagħna; li naraw fejn stajna morna aħjar biex ir-riżultati ma jonqsux.

Nerġa' intenni li r-riżultati tal-ħidma li ġiet ippjanata fl-aħħar għaxar snin tat ir-riżultati u naħseb li l-bażi qiegħda hemmhekk.

Issa ejjew inħarsu 'l quddiem biex inkomplu nibnu fuq dak li sibna.

THE CHAIRPERSON: L-ewwelnett nixtieq ngħid li nieħu pjaċir kull meta f'dan il-Kumitat nitkellmu kważi kważi b'vuċi waħda.

Jiena nħoss li dan il-Kumitat għandu importanza kbira fuq dawk l-affarijiet li jolqtu lil kulħadd fis-soċjetà tagħna għax is-social policy tippenetra kull aspett tal-ħajja.

U meta jkun hemm xi ħaġa importanti li wieħed irid imexxiha 'l quddiem, iż-żewġ naħat tal-Kamra għandhom - bħalma qegħdin nagħmlu fuq dan is-suġġett - ikunu favur azzjoni dejjem iktar.

Jiena wkoll naqbel ma' dak li qalu l-membri tal-Oppożizzjoni u ċioè li saru affarijiet mill-gvern preċedenti.

Jiena nħoss li konna qegħdin fi stat ħafna agħar ftit tas-snin ilu u nħoss li kien hemm bidliet pożittivi.

Naqbel ukoll li dan huwa suġġett li qatt ma tispiċċa taħdem fih għax qatt mhu se jkollok 100% u allura trid dejjem tipprova tinkoraġġixxi.

Xi ħaġa li forsi ngħidha ta' spiss wisq imma jien ma tantx jinteressani min ikun kitibhom jew min ikun ħasibhom l-affarijiet.

Li jinteressani hu x'se jsir meta mill-karta naslu għall-azzjoni.

Tajjeb li dak li jkunu għamlu gvernijiet preċedenti nirrikonoxxuh u tajjeb li jekk tkun saret xi fażi ta' studju u issa rridu ngħaddu għall-azzjoni, dik l-azzjoni tittieħed ħalli naslu.

Meta kont qiegħda naħseb ftit fuq dan is-suġġett jiena nabbina ħafna l-early school leaving mal-kunċett tal-life-long learning.

Jiena naqbel ħafna ma' dak li qalet l-Onor.

Portelli li inti għandek nies li mhux neċessarjament jitilqu mill-iskola għax ikunu kostretti mill-familja tagħhom.

Veru li hemm min jiġrilu hekk u dik hija aktar gravi għax qiegħda tmur kontra x-xewqa tal-istess student imma għandna problema ta' studenti li mhumiex jagħrfu kemm huwa importanti li jkollok aktar knowledge u aktar livell għoli ta' edukazzjoni.

Jiena nħoss li din għandha tingħaqad mal-kunċett tal-life-long learning għax huwa kunċett li nemmen fih u li nipprattikah.

Qiegħda ngħid hekk għas-sempliċi raġuni li jekk xi ħadd, meta kien żgħir m'għarafx l-importanza tal-istudju imma wara li jgħaddi ammont ta' snin u beda jaħdem irrealizza li mingħajr kwalifiċi ma tagħmel xejn, imbagħad għandu jkollu dik l-opportunità li kienet skappatlu meta kien iżgħar.

U jista' ikun li jkollok dawk li jissejħu late developers.

Għaldaqstant naħseb li ż-żewġ kunċetti għandhom jingħaqdu flimkien.

Jinkwetani wkoll is-suġġett ta' għalfejn dawn it-tfal qegħdin jitilqu mill-iskola u ma naħsibx li huwa biss jew limitat għall-fatt li mhumiex qegħdin jirrealizzaw x'qegħdin jitilfu.

Naħseb li għandna nħarsu lejn il-problema billi mmorru żewġ passi lura biex narawha b'mod aktar wiesgħa.

Jiena naħdem fil-kamp tal-familja u taż-żweġijiet imkissrin u mingħajr ma nixtieq nara ħafna studenti u tfal ta' koppji li ż-żwieġ tagħhom spiċċa fix-xejn li jidħlu part and parcel fil-problema li tkun inħolqot mill-ġenituri tagħhom u ma jkunux jistgħu jlaħħqu ma' stress ħafna ikbar minn dak li suppost ilaħħqu miegħu ta' dik l-età.

Sal-bieraħ stess kont qiegħda nitkellem ma koppja li t-tnejn jaħdmu bix-shift u b'shifts differenti.

Waqt li konna qegħdin nitkellmu bdejna nirrealizzaw li din il-koppja malli se jinfirdu, it-tfal strettament matul ċerti ġranet ikollhom joqogħdu mal-misser filwaqt li f'ċerti ġranet oħra se jkollhom joqogħdu mal-omm.

Imbagħad kien se jkun hemm ġranet oħra fejn in-night shift taż-żewġ ġenituri se jkunu jikkonċidu ma' xulxin u allura dawn it-tfal se jkollhom imorru għand in-nanniet tagħhom.

U allura għandek tfal li se jkunu qegħdin jiġġerew bil-lejl ukoll minn post għal ieħor mingħajr stabilità u dan se jnaqqas mill-konċentrazzjoni li jista' jkollhom fl-iskola.

Għalkemm dan huwa kunċett wiesgħa ż-żejjed meta tħares lejh xorta nemmen li rridu nagħmlu xi ħaġa għall-familji tagħna biex ikollna iktar stabilità fil-familji.

Meta kont għaddejja bil-kampanja tad-divorzju kien hemm xi ħaġa li jiena dejjem sħaqt fuqha u veru nħoss li din kienet xi ħaġa kbira u ta' importanza għax inħoss ħafna li l-familji tagħna, to a certain extent ir-relationship ta' bejniethom ġiet kważi kważi neglected.

Jiena nħoss li bħala Gvern - mhux il-Knisja għax il-Knisja m'għandhiex x'taqsam maż-żweġijiet tal-Istat - għandna nagħmlu xi ħaġa biex lil min jiżżewweġ bl-Istat, nagħtuh bażi tad-dmirijiet bażiċi lejn l-ulied, lejn il-mara jew lejn ir-raġel tagħhom biex iż-żwieġ tagħhom ikun wieħed sod.

Xi ħaġa oħra li dejjem nisħaq fuqha u naħseb għajjejt nitkellem fuqha hija li meta l-ġenituri jiġu biex jisseparaw għandha tingħata ftit edukazzjoni lill-ġenituri fuq kif għandhom jaġixxu mal-ulied u bejniethom wara s-separazzjoni.

Dan għaliex ħafna drabi jibqa' ħafna konflitt u dak il-konflitt qed joħloq trawmiet kbar fit-tfal li mingħalihom ikunu ħelsu mill-problemi mentri fil-fatt ma jkunu ħelsu xejn minnhom.

Issa tgħiduli din x'għandha x'taqsam mal-early school leavers?

Jiena ngħid li għandha x'taqsam għax il-problema qiegħda tkun ukoll minħabba n-nuqqas ta' stabilità li qed ikun hemm fil-familji.

Min-naħa tiegħi nħoss li għandna ħafna tfal li għandhom bżonn li jkunu taken care of għax meta mbagħad ikunu indokrati u jħossuhom aktar stabbli, dawn se jkunu jistgħu jistudjaw fil-kwiet.

Jiena naf persuna adulta li llum qiegħda fix-xena tal-media li qaltli li hi tmur fuq it-televiżjoni u tidher qiegħda tidħak imma meta mbagħad tmur id-dar, avolja llum kibret, ħlief tara lill-ommha u l-missierha jiġġieldu ma tarax u lanqas tkun tista' tikkonċentra.

Jiġifieri jekk din hija xi ħaġa li taffettwa lill-kbar, aħseb u ara kemm se taffettwa aktar liż-żgħar.

Naħseb li għandna nagħfsu fuq din l-istrateġija u naraw li din tiġi implimentata.

Hawnhekk il-GWU f'dan ir-rapport insistew li jkun hemm an individual student monitoring unit u għalkemm din hija xi ħaġa li tirrikjedi ammont sostanzjali ta' flus biex issir, ma naħsibx li hija xi ħaġa ħażina.

ANTHONY AGIUS DECELIS: Jien ma nistax nipproponi li jkun hemm żvilupp fil-guidance teacher?

Minflok noqogħdu noħolqu xi ħaġa oħra ġdida naraw li jkun hemm żvilupp fuq dak li diġa' hemm ħafna esperjeza fiha?

THE CHAIRPERSON: U li jkunu qegħdin jitrattaw ukoll l-istudenti ...

ANTHONY AGIUS DECELIS: Għax dak hu l-irwol tal-guidance teacher u ċioè li jagħti pariri, li jkun qrib tal-istudenti u li jkun jaf min huma l-istudenti.

THE CHAIRPERSON: Naħseb huwa tajjeb li minflok inħallu sitwazzjoni fejn student irid iħoss li għandu bżonn li jmur għand il-guidance teacher biex imur għandu, forsi jista' ikun li l-guidance teacher - biex jaġixxi bħala individual student monitor - imur għand l-istudent anke jekk ma jħossx li għandu bżonn.

U r-raġuni għandha tkun li xi kultant it-tfal ma jurukx dak li verament ikunu għaddejjin minnu u allura.…

ANTHONY AGIUS DECELIS: L-Università qiegħda torganizza degrees fil-youth work imma l-youth worker mhux qiegħed jiġi utilizzat biżżejjed fis-sistema edukattiva.

Il-youth worker huwa an informal educator, jiġifieri jeduka liż-żgħażagħ skont il-bżonnijiet edukattivi tagħhom.

Jiena naħseb li dan il-unit, minflok guidance teacher għandna nissuġġerixxu li jkun hemm youth worker li jkun parti mis-sistema edukattiva biex filwaqt li għandek a formal education ikollok ukoll an informal educator li qiegħed jaħdem fis-sistema biex ikompli jsaħħaħ fejn ikun hemm bżonn ħalli fl-aħħar mill-aħħar l-edukazzjoni tingħata b'mod aktar ħolistiku.

THE CHAIRPERSON: Imma x'taħsbu rigward din il-biċċa xogħol tal-guidance teacher li jaġixxi ...

ROBERT CUTAJAR: Jiena m'għandix kopja tal-istrateġija u ma nafx jekk hijiex inkluża fl-istrateġija li ppreżenta l-Ministru Evarist Bartolo.

Tajjeb ngħid ukoll li l-Aġenzija Żgħażagħ, sa mit-twaqqif tagħha mpjegat numru ta' youth workers li qegħdin jikkontribwixxu wkoll fil-komunitajiet tagħna, inkluż fil-kunsilli lokali.

Tgħiduli se terġa' ssemmi l-kunsilli lokali?

Iva se nerġa' nsemmihom għaliex nemmen li dawn huma partners importanti fil-mixja ta' dan il-pajjiż u kien għalhekk li twaqqfu l-kunsilli lokali.

Naħseb li llum kważi kull kunsill lokali taż-żgħażagħ li twaqqaf f'kull lokalità għandu abbinat miegħu youth worker li qed jiġi mpjegat mill-Aġenzija Żgħażagħ u naħseb li dawn qegħdin jagħtu kontribut.

Issa jekk humiex qegħdin jagħtu biżżejjed se nerġgħu lura to square one għax nistgħu nagħtu ħafna iktar.

Imma sinċerament ma nafx jekk dak li semma' l-Onor.

Agius Decelis huwiex qiegħed inkluż f'din l-istrateġija jew le.

Jiġifieri l-guidance teachers qegħdin fl-istrateġija li ġiet ippreżentata?

THE CHAIRPERSON: Xi ħaġa li nistgħu naraw għaliex jien m'għandix il-kopja oriġinali tal-istrateġija ...

MARTHESE PORTELLI: Jiena naħseb li għandna nagħmlu eżerċizzju sempliċi fejn nagħmlu tabella maqsuma f'żewġ partijiet; naħa bl-istrateġija l-antika u naħa oħra bl-istrateġija l-ġdida.

B'hekk naraw jekk hemmx xi punti li kienu f'rapport iżda mhumiex fl-ieħor u naraw jekk nistgħux inżidu wkoll xi punti oħra.

ANTHONY AGIUS DECELIS: Naħseb li jekk nitolbu kopja lill-Ministeru tal-Edukazzjoni dawn ikunu jistgħu jgħadduhilna.

Jien li ma nixtieqx hu li nagħmlu dan l-eżerċizzju sempliċement biex naraw x'kien hemm qabel u x'hemm illum.

MARTHESE PORTELLI: Le mhux għalhekk irridu nagħmluh.

Hawnhekk qegħdin seba' min-nies u jista' ikun li aħna nkunu kapaċi nelenkaw affarijiet li mhumiex fl-istrateġija li ġiet ippreżentata u nistgħu wkoll nimmissjaw xi punti li qabel kienu hemmhekk.

THE CHAIRPERSON: L-importanti hu li naraw l-istrateġija li hemm illum għax jekk jien se nqabbad lir-research analyst biex tagħmlilna distinction bejn …

MARTHESE PORTELLI: Ħalli nikkjarifika lili nnifsi; jien mhux qed ngħid li għandna nagħmlu distinction bejn strateġija u oħra.

L-istrateġiji kienu joffru diversi soluzzjonijiet, fosthom waħda minnhom għadu kif semmiha l-Onor.

THE CHAIRPERSON: Inti qed tgħid li setgħu kienu soluzzjonijiet differenti?

MARTHESE PORTELLI: Iva setgħu kienu soluzzjonijiet differenti li forsi aħna bħala Kumitat inħossu li wħud mis-soluzzjonijiet jistgħu jikkumplimentaw dak li diġa' ġie propost.

THE CHAIRPERSON: Għax biex ngħidilha tagħmilli analiżi tat-tnejn li huma ...

MARTHESE PORTELLI: Le mhux hekk għax dik tiġi ħela ta' ħin.

ANTHONY AGIUS DECELIS: Jien ħadt l-impressjoni li l-ewwel l-Onor.

Portelli qalet li din l-istrateġija li ġiet ippubblikata issa kien beda x-xogħol fuqha minn qabel.

MARTHESE PORTELLI: Hekk hu u din l-istrateġija ġiet ippreżentata lill-unions ukoll imma ma ġietx ippubblikata minħabba li – m'iniex ċerta imma niċċekkja fuqha – kien hemm xi union li kienet għadha trid tagħti l-feedback tagħha jew inkella għax ma kenitx qiegħda taqbel dwar numru ta' punti.

Li qiegħda ngħid jien hu li għandna żewġ strateġiji li kien hemm diversi mħuħ li ħadmu fuqha u dak ix-xogħol li kien diġa' sar nixtarruh aħna bħala Kumitat u jekk naraw xi ħaġa tajba nżiduha ma' dak li diġa' hemm.

THE CHAIRPERSON: Ma nafx jekk taqblux miegħi li fil-ġurnata li aħna nħallu għall-affarijiet mixxelleni nħallu dan bħala s-suġġett tagħna, fejn naraw x'kienu l-istrateġiji li ovvjament kienu qed jiġu adopted u jekk kien hemm strateġiji fir-rapport ta' qabel li kienu differenti, by all means għandna narawhom ukoll biex jekk kien hemm xi ftit minnhom li ġew discarded u aħna naħsbu li dawn ma kellhomx jiġu discarded, allura nkunu nistgħu ngħidu li aħna nippreferu ċertu tip ta' strateġija milli oħra.

Naħseb li ma fiha xejn ħażin.

Jiena waħda minn dawk li nemmen li veru li l-Gvern ikun għaddej bil-ħidma tiegħu u l-ministri jkunu għaddejjin bix-xogħol tagħhom, imma aħna għandna rwol ukoll bħala Membri fil-Parlament li jista' ikun li jikkumplimenta jew iżid dak ix-xogħol li jkun diġa' sar.

U jekk dan il-Kumitat iħoss – fuq kollox aħna qegħdin hawnhekk biex nagħtu l-kontribut tagħna fuq dawn l-affarijiet ukoll għax li kieku ma kienx hekk ma kienx ikun hemm il-bżonn li jinħoloq dan il-kumitat – li forsi kien hemm affarijiet li huma over and above li forsi ma sarux, aħna nagħmlu r-request tagħna u ngħidu li dawn kellhom jiġu diskussi.

ROBERT CUTAJAR: F'Mejju li għadda jidher li l-ammont ta' strateġiji baqgħu 32 u allura l-mistoqsija tiegħi hija din; ir-rakkmandazzjonijiet huma l-istess 32 jew inkella nbidlu?

Fuq in-numru qed naqblu għax kemm fl-istrateġija tal-2012 u kemm f'dik tal-2013 in-numru ta' rakkmandazzjonijiet baqgħu l-istess.

Issa jien nixtieq inkun naf jekk dawn humiex l-istess jew le.

ANTHONY AGIUS DECELIS: Xtaqt inżid xi ħaġa ma' dan il-punt; nieħu pjaċir meta nisma' diskors bħal dan għax ma jfissirx li kif jinbidel il-gvern qisha x-xemx tkun telgħet minn dakinhar.

Jiġifieri x-xogħol irid jibqa' għaddej b'mod kontinwu, iktar u iktar fuq xi ħaġa bħal din.

Jien għalija l-edukazzjoni u s-saħħa m'għandhom qatt ikunu ballun politiku f'saqajn xi ħadd.

Żgur li fejn hemm it-tfal u ż-żgħażagħ tagħna ma nistgħux noqogħdu nilagħbu bihom u nesperimentaw qishom guinea pigs!

Jien naħseb li dan is-suġġett nistgħu nibdew nagħlquh.

Id-darba li jmiss li nitkellmu fuq affarijiet mixxeleni rridu naraw li jkollna r-rapport li ħareġ il-Gvern u nagħmlu eżerċizzju żgħir biex naraw dawn it-32 strateġija jekk kienux differenti minn dawk li ħareġ bihom il-Gvern preċedenti.

Imbagħad naraw jekk għandniex inżidu magħhom u jiena ċerta li nistgħu nagħtu l-kontribut tagħna.

Irridu naraw jekk id-diskussjoni dwar l-ittra tal-Onor.

Toni Bezzina nistgħux nagħmluha l-ġimgħa d-dieħla u tkun l-ewwel item fuq l-aġenda ħalli neħilsuha għax ma nistgħux inħalluha aktar pending.

Imbagħad fl-istess laqgħa nistiednu wkoll lil Dr Yana Mintoff Bland.

Nixtieq ngħidilkom li jiena attendejt laqgħa f'Dublin rigward it-trasport u nista' ngħid li kienet laqgħa interessanti ħafna.

Din il-laqgħa saret fil-bidu tas-sajf u damet għaddejja madwar tliet ijiem.

F'din il-laqgħa ħareġ il-mod innovattiv kif l-Irlanda kienet qiegħda titratta l-kwestjoni tat-trasport u sar ħafna xogħol f'dawn l-aħħar tliet snin biex is-sigurtà tal-passiġġiera tiġi mħarsa.

L-Irlandiżi għamlu ħafna affarijiet innovattivi, bħal pereżempju li jkollok bħall-bar code ma' kull taxi biex inti tkun tista' tgħaddi l-ismart phone minn fuqha ħalli tkun taf min suppost huwa t-taxi driver li qiegħed iwasslek fil-post li tixtieq u x'registration number għandu.

Għandek ukoll buttuna li tista' tagħfasha biex xi ħadd li huwa qarib tiegħek ikun jaf f'liema taxi qiegħda f'dak il-ħin partikolari.

Din diġa' qiegħda taħdem għax malli dħalt fl-ewwel taxi ċċekkjajt mat-taxi driver biex nara kif taħdem.

Għamlu wkoll affarijiet oħra fis-sistema tat-trasport tagħhom f'dak li għandu x'jaqsam ma' buses u trains, fejn qegħdin jużaw ħafna t-teknoloġija biex itejbu s-sistema tagħhom.

Nixtieq ninforma wkoll lil dan il-Kumitat li jiena ġejt mistiedna bħala ċ-Chairperson ta' dan il-Kumitat.

Aktar tard matul dan ix-xahar se mmur Londra fejn ġejt mistiedna biex flimkien ma' sħabi minn stati membri oħra nagħmlu diskussjonijiet rigward id-drug policy.

Naturalment meta nerġa' lura ninforma lil dan il-Kumitat xi jkun intqal.

L-Onor.

ROBERT CUTAJAR: Irrid niġbed l-attenzjoni ta' dan il-Kumitat li proprju f'dawn l-aħħar jumejn irċevejna stedina għal sessjoni ta' konsultazzjoni li se ssir mill-Ministru tal-Familja u s-Solidarjetà Soċjali b'rabta mal-istrateġija tat-tfal.

Dan l-invit irċevejnih permezz tal-email però qatt ma ddiskutejnih.

Apparti minn hekk jien m'għandi l-ebda dokument f'idejja dwar dan.

Din is-sessjoni se ssir għada, naf li kienet on short notice però jien m'għandix dan id-dokument għad-dispożizzjoni tiegħi.

Il-Ħamis 17 ta' Ottubru se ssir session mill-05.30 p.m sas-07.30 p.m. u se jkollna siegħa allokata mal-Ministru biex naqsmu l-ħsebijiet tagħna.

Issa anke jekk se mmur jien m'għandix id-dokument f'idi.

THE CHAIRPERSON: Nirringrazzjak talli ġbidtli l-attenzjoni.

Ma nafx għalfejn jien ma rċevejt xejn.

Li nista' ngħid – u din mhijiex problema tal-Kumitat imma problema tiegħi - hu li ddubbajt virus fuq l-e-mail tiegħi u tħarbtitli s-sistema tal-e-mails.

Ilni madwar xahar għaddejja bil-problema u ma nistax insolviha.

ROBERT CUTAJAR: Din l-istedina ġiet mingħand is-Sinjura Dorothy Vassallo li nimmaġina hija uffiċjal f'dan il-ministeru.

THE CHAIRPERSON: X'inhu s-suġġett?

ROBERT CUTAJAR: Is-suġġett huwa d-Draft taċ-Children's Act, phase I. Ġejna mistiedna bħala Membri ta' dan il-Kumitat.

THE CHAIRPERSON: Mela se nipprova nkellem lill-Ministru biex nipposponu din il-laqgħa għaliex ma jagħmilx sens li aħna ma nkunux iddiskutejnih bejnietna qabel.

ROBERT CUTAJAR: Qegħdin niġu mistiedna u lanqas għadna ddiskutejnih.

THE CHAIRPERSON: Għandek raġun.

Jiena assumejt li jekk ikun hemm xi ħaġa għall-Kumitat se tgħaddi mingħand is-Segretarju tal-Kumitat.

Mela issa niċċekkjaw ftit ħalli naraw.

Jiena naqbel perfettament miegħek li ma nistgħux niddiskutu jew immorru ngħidu l-pożizzjoni tagħna bħala Kumitat jekk mhux se nkunu ddiskutejnih bejnietna qabel.

Jien se nipprova ngħid lill-Ministru biex jew tallokalna ħin ieħor u anke jekk ikun hemm diskussjoni pubblika, issir diskussjoni ma' dan il-Kumitat at a later stage u jekk hemm xi dokumenti li jridu jgħaddulna, jgħadduh ħalli aħna nkunu nistgħu niddiskutuh.

Naqbel mal-Onor.

Robert Cutajar li aħna, jekk se nieħdu stand bħala Kumitat, irridu nkunu ddiskutejnih l-ewwel fil-Kumitat.

Individually jista' imur kulħadd imma min sejjer jirrappreżenta lil dan il-Kumitat irid imur b'ideat li jkunu ġew diskussi fil-Kumitat.

Is-Sur Stephen Grech qed jiġbidli l-attenzjoni li bħala Social Affairs Committee għandna r-remit ukoll li niddiskutu l-issue tal-immigrazzjoni rregolari.

Madankollu fuq dan is-suġġett hemm membri oħra, sija min-naħa tal-Gvern u sija min-naħa tal-Oppożizzjoni.

Meta kont imsiefra l-ġimgħa l-oħra tawni l-lista tal-membri li se jkunu qegħdin fuq dan il-kumitat u allura hekk kif wasalt lura ħassejt li għandi nlaqqa' dan il-kumitat.

Fil-fatt l-ewwel laqgħa se tkun nhar it-Tlieta.

Inġibditli l-attenzjoni biex ngħarrafkom dwarha biex ma tmorrux taħsbu li ma kontux mistiedna għal xi laqgħa partikolari imma għax kif għedtilkom il-membri fuq dan il-kumitat se jkunu differenti.

Mela għal-lum naħseb li nistgħu nieqfu hawnhekk u aħna nerġgħu niltaqgħu nhar l-Erbgħa, 23 ta' Ottubru, fis-06.30 p.m. Grazzi.

Fit-08.30 p.m. il-Kumitat aġġorna għal nhar it-Tlieta fl-istess ħin.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 7

L-Erbgħa, 16 ta' Ottubru, 2013

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-6.38 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Marthese Portelli u l-Onor.

Dr Elaine Birmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 05 li saret nhar l-Erbgħa 03 ta' Lulju 2013 ġew konfermati, u

Il-Minuti tal-Laqgħa Nru. 06 li saret nhar it-Tlieta 16 ta' Lulju 2013 ġew konfermati.

L-Onor.

Robert Cutajar qiegħed fuq il-Mejda tal-Kumitat kopja ta' rapport maħruġ mill-Malta Girl Guides dwar il-Vjolenza Domestika.

Diskussjoni mill-Membri tal-Kumitat dwar żewġ rapporti ippreżentati mill-GWU.

Il-Membri ddiskutew il-problema tal-prekarjat f'pajjiżna u dwar dawk in-nies li jispiċċaw ibatu mill-konsegwenzi ta' dan it-tip ta' xogħol.

Iċ-Chairperson, l-Onor.

Deborah Schembri ssuġġerit li wara li titlesta din id-diskussjoni tinkiteb paper żgħira mir-Research Analyst fuq dak li ġie diskuss u fuq ir-rakkmandazzjonijiet tal-Kumitat.

U din il-paper tiġi ppreżentatha wkoll lill-iSpeaker tal-Kamra.

Wara kien hemm diskussjoni.

Il-Membri tal-Kumitat tkellmu dwar il-fattur tal-early school leaving kif ukoll dwar l-istrateġija li għandu jaddotta l-Gvern dwar it-tfal li jitilqu mill-iskola ta' età żgħira.

Wara kien hemm diskussjoni.

Fit-8.30 p.m. il-Kumitat aġġorna għal nhar it-Tlieta fl-istess ħin.

SKRIVAN TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 9

Il-Ħamis, 17 ta' Ottubru 2013 fis-1.00 p.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar il-Ħamis, 17 ta' Ottubru 2013 fis-1.00 p.m. fil-Kamra tal-Kumitati fil-Palazz il-Belt, b'din l-aġenda:

Xogħol tal-Kamra; u

Affarijiet oħra

15 ta' Ottubru 2013 SKRIVAN TAL-KAMRA